Аҳолини рўйхатга олиш ҳар фуқаро учун муҳим - Яшнобод тумани ҳокимлиги\nYanvar 12, 2022 admin Yangiliklar\nАҳолини рўйхатга олиш мамлакатнинг ижтимоий-демографик тузилиши ҳақидаги асосий малумот манбаи расмий статистика тизимидаги асосий рол ўйнайдиган муҳим кўрсатгич ҳисобланади. Бунда аҳоли сони бўйича аниқ ва ишончли маълумот олиш имкони пайдо бўлади. Шу боис, 2023- йилда мамлакатимизда илк бор ахолини руйхатга олиш тадбирларига хозирдан жиддий тайёргарлик курилмокда.\nАҳоли сонини рўйхатга олиш мамлакатда яшовчи барчага тегишли бўлган демографик, иқтисодий ва ижтимоий маълумотларни йиғиш, умумлаштириш, баҳолаш, таҳлил ва эълон қилишнинг ягона жараёнидир. У аҳоли тўғрисидаги маълумотларнинг асосий манбаи бўлиб, келгуси 10-20 йиллик ривожланишнинг прогноз кўрсаткичларини ҳисоблаш учун ишончли пойдевор яратади. Аҳоли мигратсияси тўғрисидаги маълумотлар шакллантирилади. Ўз навбатида, ҳудудларни ижтимоий-иқтисодий ривожлантириш, аҳоли бандлиги, аёллар ва болалар саломатлигини яхшилаш ва оилаларга ёрдам кўрсатиш бўйича дастурларни манзилли ишлаб чиқишда ахборот тарзида фойдаланилади. Аҳоли сонини ишончли ҳисоблаш бўйича расмий статистика тизимида асосий рол ўйнайди.\nШуни алохида айтиш лозимки, аҳолини рўйхатга олиш баробарида яна бир муҳим вазифани бажариш кўзда тутилган. Бу – ҳудудларни хариталаш, аҳоли пунктларидаги уйларнинг рўйхатини тузиш билан боғлиқ масала.\nТаъкидлаш керакки, кейинги уч йил давомида масъул мутасаддиларни қайноқ иш жараёни кутиб турибди. Уларни муваффақиятли бажариш билан Ўзбекистоннинг ҳар бир вилояти, шаҳари, туманидан тортиб маҳалласию кўчасига, чекка қишлоқ ва олис овулларигача алоқадор бўлган барча маълумотларни ўзида акс эттирган ягона ахборот базасига эга бўламиз. Бу қимматли маълумотлар эса бизга бугун, эртага ва яқин келажакда жуда асқотади.\nЯшнобод туман Статистика бўлими бошлиғи\nPrevious Post:Ўзбекистон прокуратура органлари ташкил этилганига 30 йил тўлди\nNext Post:Яшнобод туманида жиноятчиликка қарши тадбир ўтказилди


Ўзбекларга ёмон хабар: Кеча Швециянинг Гётеборг шаҳрида неонацистларнинг намойиши бўлди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n20:38 - Ўзбекларга ёмон хабар: Кеча Швециянинг Гётеборг шаҳрида неонацистларнинг намойиши бўлди\nРусларнинг Gazeta.ru сайти шведларнинг Aftonbladet нашрига асосланиб хабар беришича, 30 сентябрь куни Швециянинг Гётеборг шаҳрининг қоқ марказида ўзини “Шимолий Қаршилик Ҳаракати” деб атайдиган неонацистлар ташкилоти ўзининг маҳаллий ҳокимият тарафидан рухсат этилган намойишини ўтказди. Тахминан 1 минг неонацизм тарафдори қатнашган намойишда полиция билан намойишчилар ва намойишчилар билан уларга қарши чиққанлар ўртасида тўқнашувлар бўлгани, бир полиция ходими ва бир оддий фуқаро жароҳатлангани айтилмоқда.\nНамойиш бўлаётган жойда жуда кўп полиция бўлгани, 100 га яқин полиция ходимининг қўлида бўлаётган воқеаларни видеога оладиган аппаратлар борлиги ҳам хабарда айтилмоқда.\nШвециядек давлатда қандайдир бошқа миллатга қарши ташкилотланиш учун ҳеч қандай асос йўқ. Ҳеч қандай шубҳасиз, бу янги неонацизм ҳаракати - Швецияда сони кун сайин ортиб бораётган мусулмонларга қарши шаклланмоқдадир. Сабаб - сўнги йилларда “Ислом дини” ва “ислом терроризми” тушунчалари синонимга айланиб бораётганидир.\n“Ҳаракат” Агентлиги йиллардан бери айтиб келаётганидек, мусулмонларга қарши кайфият бутун дунё бўйлаб ортиб бормоқда. Яқин йилларда Ғарб давлатлари мусулмон қочқинларни ўзларига олишни тўхтатишларини қўйиб туринг, уларни ўз мамлакатларидан чиқариб юбориш ҳаракатига тушишлари ҳам муқаррардир. Швеция ўзбек қочқинларига жой бериш масаласида Европада биринчи ўринлардан бирида туришини ҳисобга олсак, бўлаётган воқеалар ўзбекларни ҳам хавотирга солиши ва нохуш воқеаларнинг олдини олиш устида ўйлашга чақириши керак.\nМусулмонларга нисбатан кучайиб бораётган салбий кайфиятни тўхтатишнинг ягона йўлини ҳам "Бирлик" Партияси лидери Абдураҳим Пўлат ва "Бирлик"нинг жарчиси бўлган “Ҳаракат” таклиф қилмоқда. Бу йўл – Ислом динида фундаментал ислоҳотлар ўтказиш, Ислом дини дунёвийлик/секуляризм принципинги тан олишига этишишдир. Кейинги қадамда, Ислом динининг ягона фарзи Имон эканлигини тан олиш, 5 маҳал намоз, рўза ва ҳажни фарзликдан чиқариш бўлади.\nAftonbladet нашрининг сайтидан олинган расм намойиш жиддий тадбир бўлганини кўрсатиб турибди.


Ўзбекистонда илк бор бутун мамлакат бўйлаб Қуролли кучлар машқлари бўлиб ўтмоқда\nЎзбекистон Мудофаа вазирлиги 26 ноябр куни илк бор республика бўйлаб мамлакат Қуролли кучларининг кенг қамровли машқларини бошлади, дея хабар берди РИА Новости муассаса вакилининг сўзларига таянган ҳолда.\n«Ўзбекистон Республикаси президенти, Қуролли кучлар олий бош қўмондонининг фармойишига биноан Мудофаа вазирлигининг кучлари ўқув тревогасига киришди», – дейилади хабарда.\nҲарбий муассасанинг таъкидлашича, машқлар беш кун давом этади ва тўртта босқичдан иборат бўлади. Машқлар жараёнида мамлакат мудофаа вазирлиги марказий аппаратининг арииянинг жанговор тайёргарлик ҳолатига келтиришда раҳбарлик даражаси белгилаб берилади.\nБундан аввал, Ўзбекистон Қирғизистонга нота юбориб, душанба куни Қуролли кучларнинг жанговор тайёргарлиги борасида ўтказиладиган тадбир ҳақида хабардор қилгани маълум қилинган эди. Ҳужжатда, «тадбир Ўзбекистон бошқа мамлакатлар билан ўз зиммасига олган мажбурияга қатъий амал қилган ҳолда ўтказилаётгани ва бошқа мамлакатлар манфаатларига қарши қаратилмагани» таъкидланади.\n2018 йилда Global Firepower халқаро ташкилотининг жаҳоннинг энг кучли армиялари рейтингида Марказий Осиё мамлакатларидан Ўзбекистон 39 ўринни эгаллади. Ўтган йили Ўзбекистон рейтингда 48-ўринда эди.


ЎЗБЕКИСТОН РЕСПУБЛИКАСИ ОЛИЙ СУДИСУД-БИОЛОГИК ЭКСПЕРТИЗАСИ ШУБҲА-ГУМОННИНГ ТЎҒРИ ЭКАНИНИ ТАСДИҚЛАДИ from\nСУД-БИОЛОГИК ЭКСПЕРТИЗАСИ ШУБҲА-ГУМОННИНГ ТЎҒРИ ЭКАНИНИ ТАСДИҚЛАДИ\nХалқимиз «гумон иймондан айиради» дея бежизга атмаган. Чунки асоссиз шубҳа-гумонга берилиб, кимнидир айблаш охир-оқибат кўнгилсиз воқеа билан тугаши аниқ. Айниқса, эр ёки хотин ўртасида бир-бирига нисбатан шубҳа-гумон уйғонса, табиийки, ўртада тинчлик-тотувлик йўқолади, оила устунларига дарз кетади. ¤заро ишонч, хотиржамлик ўрнини безовталик эгаллайди.\nМисол учун айтсак, М. Юнусов (исм-шарифлар ўзгартирилди) билан Ж. Зуфарова ўртасидаги никоҳ 2008 йилнинг 1 декабрь куни қонуний тартибда расмийлаштирилган. Улар оила қуришгач, ўрталарида бир нафар фарзанд туғилган.\n2017 йилда эр-хотин ишлаш мақсадида хорижий давлатга боришади.\nХорижда ишлаб юрганда, эрининг кўнглида хотинига нисбатан шубҳа пайдо бўлади. Буёғини сўрасангиз, бунга асос ҳам йўқ эмас эди.\nҲомиладор Ж. Зуфарова Ўзбекистонга, уйига қайтиб келгач, қиз фарзанд кўради. Болага Мамадиёр Юнусовнинг фамилиясини беришади.\nМамадиёрда эса, бола ўзининг фарзанди эканлигига шубҳа бор эди. Шу сабаб у судга даъво ариза билан мурожаат қилди.\nСуд томонидан қизалоқнинг отасини аниқлаш мақсадида одам ДНКси экспертизаси тайинланди. Экспертиза хулосаси билан 2019 йил 26 октябрь куни туғилган қизалоқнинг отаси Мамадиёр Юнусов эмаслиги тасдиқланди.\nШундан сўнг М. Юнусов судга жавобгар Ж. Зуфаровага нисбатан оталикка эътироз билдириш тўғрисида даъво аризаси билан мурожаат қилди.\nДаъвогарнинг даъво аризаси очиқ сайёр суд мажлисида мазмунан кўриб чиқилди.\nСуд мажлисида жавобгар Ж. Зуфарова даъвони тан олмади. У ўз тушунтиришида даъвогарнинг барча важлари нотўғри эканлигини айтиб, фарзандининг отаси М. Юнусов эканлигини, одам ДНКси суд-биологик экспертиза хулосасига қўшилмаслигини билдирди ва даъвони рад қилишни сўради.\nСуд ушбу фуқаролик ишини иш ҳужжатларига таяниб, кўриб чиқди. Маълум бўлишича, М. Юнусов билан Ж. Зуфаровалар ўртасидаги биргаликдаги турмушларидан икки нафар фарзанд туғилган. Туман ФХДЁ бўлими томонидан 2019 йил 28 октябрь куни берилган 3807-сонли туғилганлик ҳақидаги гувоҳномада қизалоқнинг 2019 йил 26 октябрь куни туғилганлиги, отаси устунида Мамадиёр Юнусов деб қайд этилган.\nСуд томонидан одам ДНКси суд-биологик экспертизаси тайинланганидан юқорида воқиф бўлган эдингиз. Адлия вазирлиги ҳузуридаги Х. Сулаймонова номидаги Республика суд экспертизаси марказининг 2020 йил 8 майдаги хулосасида М. Юнусовнинг қизчага нисбатан биологик оталиги тасдиқланмаганлиги қайд қилинган.\nСуд, ушбу фуқаролик иши юзасидан адолатли тўхтамга келиш учун, Оила кодексининг 63-моддасига таянди. Чунки ушбу моддага кўра, туғилишни ёзиш дафтаридаги туғилишига оид ёзув боланинг унда кўрсатилган ота-онадан туғилганлигини тасдиқловчи далил ҳисобланади. Боланинг отаси ёки онаси деб ёзилган шахс унга маълум бўлган ёки маълум бўлиши лозим бўлган вақтдан эътиборан бир йил мобайнида ана шу ёзув тўғрисида суд тартибида эътироз билдиришга ҳақлидир. Агар шу вақтга келиб, боланинг отаси ёки онаси деб ёзилган шахс вояга етмаган бўлса, бир йиллик муддат мазкур шахс ўн саккиз ёшга тўлган вақтдан бошлаб ҳисобланади.\nЭнди хулоса қилиш мавриди етган кўринади. Гап шундаки, одам ДНКси суд-биологик экспертизаси шубҳа-гумоннинг тўғрилигини тасдиқлади. Иш ҳолатлари ва юқоридаги қонун талабларидан келиб чиқиб, суд даъвогар М. Юнусовнинг жавобгар Ж. Зуфаровага нисбатан оталикка эътироз билдириш ҳақидаги даъвосини қаноатлантирди.\nСуднинг мазкур қарори билан 2019 йил 26 октябрда туғилган қиз Ю. К. номига туман ФХДЁ бўлимида қайд қилинган 2019 йил 28 октябрдаги 527-сонли далолатнома ёзувининг ота устунидаги Мамадиёр Юнусов тўғрисидаги маълумотлар бекор қилинди. ФХДЁ бўлими зиммасига далолатнома ёзувига ўзгартириш киритиш мажбурияти юклатилди.


Дунёда коронавирус. COVID-19 қурбонлари сони 10 мингдан ошиб кетган давлатлар бештага етди ва бошқа энг сўнгги янгиликлар - Халқ сўзи\n11:59 13 Апрель 2020 Дунё\n— АҚШда ўтган сутка давомида 1557 киши COVID-19дан вафот этди. Мамлакатда жами 22 минг 108 инсон инфекция қурбонига айланган, 557 571 киши вирусни юқтириб олган, 41 мингдан ортиқ бемор тузалган.\n— Нью-Йоркда коронавирус сабаб ҳаётдан кўз юмганлар 9 мингдан ошиб кетди.\n— Германияда вирусга чалинганлар сони 123 016 нафарга етди. Роберт Кох институти маълумотларига кўра, мамлакатда 2799 кишини инфекция ҳаётдан олиб кетган.\n— Испанияда коронавирус билан касалланиш ҳолатлари 166 831 тани ташкил этаётган бўлса, 60 мингдан зиёд одам дарддан фориғ бўлган, 16 972 киши вафот этган. Ҳукумат бир нечта завод ва қурилиш корхоналари фаолиятини 26 апрелдан йўлга қўймоқчи.\n— Буюк Британияда 10 мингдан зиёд инсон вирус қурбони бўлди. Жами 85 208 бемор рўйхатга олинган. Шундай қилиб ушбу давлат коронавирусдан вафот этганлар сони ўн минг кишидан ошган дунёдаги бешинчи мамлакат бўлди.\n— Бразилияда бир кунда қарийб 1,5 минг киши инфекцияга чалинди. Мамлакатда коронавирус инфекцияси билан оғриган фуқаролар сони 22 169 нафарга етди, қурбонлар сони 1223 нафаргача кўпайди.\n— Ҳиндистонда бундай беморлар сони 9152 нафарни ташкил этмоқда, 856 киши тузалди, 308 киши ўлди.\n— Олимлар коронавирус ўпкани атипик пневмонияга нисбатан уч карра кучлироқ зарарлашини маълум қилишди.\n— Францияда коронавирус қурбонлари сони 14 393 нафарга етди.\n— Италияда COVID-19дан вафот этиш ҳолатлари бўйича охирги уч ҳафтадаги энг паст кўрсаткич қайд этилди.\n— Таиландда алкоголь маҳсулотларини сотиш тақиқланди.\n— Франциянинг Тулон шаҳрига бортида коронавирус билан касалланган 50 нафар денгизчи бўлган Charles de Gaulle авианосец кириб келди.\n— Киев полицияси карантин қоидаларини бузганларни дронлар ёрдамида изламоқда.


“Hamkorbank” акциядорлик тижорат банкининг марказий биносида ижодкорлар иштирокида учрашув ташкил этилди – Юрт тараққиёти йўлида бирлашайлик!\nЎзбекистон давлат муассасалари ва жамоат хизмати ходимлари касаба уюшмаси Андижон вилояти тизимидаги корхона, ташкилот ва муассасаларда ходимлар кайфиятини кўтариш, маънавиятини юксалтиришга хизмат қилувчи бир қатор маданий-маърифий тадбирлар ўтказилди .\nЖумладан, “Hamkorbank” акциядорлик тижорат банкининг марказий биносида ижодкорлар иштирокида банк ходимлари билан учрашув ташкил этилиди. Аадабиётнинг инсон ҳаёти, ёшлар тарбияси йўлидаги аҳамиятига эътибор қаратилган ҳолда бошқарувнинг қарори бўйича ҳар бир ойда иқтисодий, ҳуқуқий, маънавий соатлар мунтазам ўтказилиб, турилиши анъана тусига кирган.\nМазкур учрашувга эса Ўзбекистон халқ шоири Тўлан Низом таклиф этилди ва унинг ҳаёти ва ижоди ҳақида сўз юритилди.\nШунингдек тадбирда, Ўзбекистон Ёзувчилар уюшмаси вилоят бўлими раҳбари шоира Хуршидабону, Ўзбекистонда хизмат кўрсатган маданият ходимлари Қамчибек Кенжа, Назиржон Саидов, адабиётшунос олим Баҳодир Раҳмонов, журналист Шукрулло Неъматовлар билан очиқ мулоқотлар ўтказилди.\nТадбирда “Hamkorbank” касаба уюшма қўмитаси томонидан учрашув иштирокчилари ва ижодкорларга эсдалик совғалар тақдим қилинди.\n← «Fikentex Andijon» Ўзбек-Малайзия қўшма корхонасининг 10 йиллик байрами нишонланди\n“Ўзбекистон ҳам саёҳат ҳам зиёрат макони” шиори остида Фарғона вилояти Қўқон шаҳрига саёҳат уютирилди →


Жеймс Жойс жаҳон адиблари ҳақида | Мулоҳаза қила оладиганлар учун.\nНоябрь 12, 2016 от mulohaza в Иқтибос // 0 Комментариев\nГанс-Кристиан Андерсен – Даниядаги энг яхши ёзувчи. Дунёда ундан яхши ёзадигани йўқ. Ҳеч ким Андерсенчалик тарихни болаларга яхши ҳикоя қилиб беролмайди. У – жаҳонда ноёбдир.\nЖон Донн ижоди Шекспир асарлари сингари жозибадор ва ўқишли. Агар бошқа асарлар билан солиштирилса, аминманки, француз шоирлари китобларининг сийқаси чиққани ойдинлашади. Жон Донн классицизм оқими ортидан эргашмаган даҳо. У ва Чосер “мўмин-қобил” одамларга қўшилмаган, ҳаётни севгувчи адиблар эди.\nменинг наздимда, ҳамма замонларнинг энг буюк мутафаккири. Унинг асарларида ҳамма нарсага аниқ ва оддий таъриф берилади. Кейинчалик эса унинг фикрлари асосида том-том китоблар ёзилди.\nГи де Мопассан. …Қизиқарли ва жонли… аммо унинг асарларини буюк ишлар деб айтмаган бўлардим.\nЙоганн-Вольфганг Ҳёте. Кекса Фаустнинг ёшартирилиши менга ёқмайди.\nЎйлаб топилган қотилликни бўйнига оладиган Фёдор Достоевский қаҳрамонларидан кўра Руссонинг қандай қилиб кумуш қошиқчаларни ўғирлагани тўғрисидаги иқрорномасини эшитиш қизиқроқ.


Эрдўғон Эрон президенти ва Франция раҳбари томон танқид тошларини улоқтирди - Daryo\n07:40, 23.10.2019 16912\nЭрдўғон Эрон президенти ва Франция раҳбари томон танқид тошларини улоқтирди\nТуркия президенти Ражаб Тоййиб Эрдўғон Россияга жўнаб кетиши олдидан журналистлар билан суҳбат чоғида Эрон ҳамда Францияга Сурия шимоли-шарқидаги ҳарбий операциялар сабаб Анқарани танқид қилганлари учун жавоб қайтарди. Бу ҳақда «ТАСС» хабар берди.\nЭрон расмийлари билдираётган баёнотлар менга ёқмади. Ушбу фикрларни Руҳоний айтаётгани йўқ, лекин у ўз ҳукумати аъзоларини жим бўлишга мажбурласа яхши бўларди. Менга ва Туркиянинг дўстларига бу каби гапларни эшитиш ёқмайди. Ушбу гапларни Эрон расмийларининг танқидларига жавоб тарзида айтаяпман.\nРажаб Тоййиб Эрдўғон, Туркия президенти.\nМавзуга доир: Эрон Туркиянинг Сурияда ҳарбий ҳаракатларни амалга ошираётганига қарши чиқди\nШунингдек, Эрдўғон Франциянинг Туркия Суриядаги ҳарбий ҳаракатларни тўхтатишини талаб қилганига ҳам муносабат билдирди.\nМакрон менга бу ҳақда гапирмаган. У ушбу масалани террорчилар (Туркия Курдистон ишчи партияси ҳамда «Сурия демократик кучлари» гуруҳларини «террорчи» деб ҳисоблайди) билан муҳокама қилмоқда. Франция бизнинг музокараларда иштирок этмаяпти ва Туркия бу борадаги масалаларни фақат АҚШ билан ҳал қилади.\nМавзуга доир: Франция миллий мажлиси депутатлари Туркияни НАТО аъзолигидан чиқаришни таклиф қилди\nШунингдек, Туркия давлат раҳбари «Сурия демократик кучлари» гуруҳи жангариларнинг талабларни бажармаса ҳарбий ҳаракатлар аввалгидан ҳам кучлироқ бўлишини билдирган. Ҳозиргача хавфсиз зона ташкил қилинадиган ҳудудни 700-800 нафар одам тарк этган, яна 1300 нафар одам ҳудуддан кетишда давом этмоқда. Режага кўра Ироқдан Жераблусга қадар 32 километр кенглик ва 444 километр узунликда «хавфсиз зона» ташкил қилинади. Туркия «Тинчлик булоғи» операцияси давомида 2200 квадрат километр ҳудудни тозалаган. Ушбу ҳаракатларда 160 та фуқаролик пунктлари Анқара қўшинлари ихтиёрига ўтган ва 775 нафар террорчи нейтраллаштирилган.\nЭрдўғоннинг айтишича, операция давомида 7 нафар турк ҳарбийси, 79 нафар Сурия ҳукумат қўшини аскари ва 20 нафар тинч аҳоли вакиллари ҳалок бўлган.\nМавзуга доир:«Тинчлик булоғи» Сурияга тинчлик олиб келадими?\nТуркия Сурия шимоли-шарқидаги курд жангариларига қарши қаратилган «Тинчлик булоғи» ҳарбий операциясини 9 октябрда бошлаган. 17 октябрда Туркия ҳамда АҚШ ўртасида ўтказилган музокаралардан кейин Анқаранинг ҳарбий ҳаракатлари 120 соатга тўхтатилган.\n16:08, 27.05.2020 132673\n22:07, 03.06.2020 120312\n21:36, 13.06.2020 116253\n11:20 Бугун 1230\n11:10 Бугун 1732\n11:06 Бугун 1007\n9 июль – Нобелий кимёвий элементи очилган кун\n10:51 Бугун 1926\n07:53, 09.07.2020 203372\n00:15, 09.07.2020 145461\n00:11 Бугун 129744\n17:17, 09.07.2020 114225


Ўсмирлар терма жамоасининг "Чиғатой"даги йиғинида 50 нафарга яқин футболчи кўрикдан ўтмоқда\n7 декабрь, 2018, 10:10\nЎзбекистон ўсмирлар терма жамоаси айни кунларда пойтахтимиздаги "Чиғатой" спорт базасида йиғин ўтказмоқда. Бу ҳақда Ўзбекистон футбол ассоциацияси расмий сайти хабар тарқатмоқда.\nУнга кўра бош мураббий Азамат Абдураимов йиғин давомида 50 нафарга яқин футболчиларни кўздан кечиришни мақсад қилган.\nЙиғиннинг дастлабки кунларида терма жамоада ҳали ўйин ўтказмаган, аввалги йиғинларда иштирок этмаган футболчилар қатнашишди. Кеча 6 декабрь куни улар 2004 йил таваллуд топган Тошкентнинг "Спартак" жамоаси футболчиларига қарши назорат ўйини ўтказиб, 1:1 ҳисобида дуранг қайд этишди.\nЙиғиннинг иккинчи қисмида Ўзбекистон ўсмирлар терма жамоасининг асосий таркиб футболчилар қатнашади. Улар йиғин давомида иккита назорат учрашувида майдонга тушиши режалаштирилган. Йиғин 10 декабрга қадар давом этади.


Амнистия кимларга тадбиқ этилади?\n25 январ 2021, Тошкент вақти: 16:33\nШайбон Ўзбекистонда амнистия эълон қилингандан сўнг айрим тингловчилар мазкур ҳужжатнинг баъзи бандлари юзасидан саволлар пайдо бўлаётгани, аммо жавоб топиш мушкуллигини айтиб, “Озодлик” радиосига мурожаат қилмоқда.\nБу саволларга жавоб олиш учун Жазони ижро этиш бош бошқармасига қилинган мурожаатларга жавоб олиш бирмунча қийин бўлди. Шунинг учун “Озодлик” мухбири Тошкент шаҳри адвокатлари уюшмаси раҳбари Гулнора Эшонхоновадан бу саволларга жавоб топишда кўмак сўради.\nСамарқандлик тингловчининг айтишича, унинг куёви шу кунларда жазо муддатини ўтамоқда. Яқинда унинг сил касаллигининг оғир кўриниши билан оғриётгани маълум бўлган. Аммо унинг касаллиги авф эълон қилиб бўлингач аниқланган. Шундай экан, эълон қилинган авф унга ҳам тадбиқ этиладими?\nГ.Эшонхонованинг билдиришича, қарор ОАВда эълон қилинган кундан бошлаб кучга кириши белгиланган. Аммо одатда бу муддат қарор эълон қилинган куннинг эртасидан ҳисоблана бошланади. Шу боис, агар маҳбуснинг оғир хасталикка чалингани амнистия эълон қилинган куннинг эртасига аниқ бўлган бўлса, у авфдан умид қилиши мумкин.\n“Аммо маҳбусга касаллик қарор кучга киргач аниқлангани ҳам айтилиши мумкин. Қанчалар шафқатсиз кўринмасин, қарор ўз номи билан қарор, унга амал қилиниши шарт”, - деди адвокат.\nТошкент тингловчилардан бири опаси “Ҳизб ут-таҳрир” диний оқимига алоқадорликда айбланиб, озодликдан маҳрум этилганини, у биринчи марта ҳукм қилингани ва аёл экани ҳисобга олиниб, амнистия қилиниши мумкинми ёки йўқлигини сўраган.\nГ.Эшонхонованинг таъкидлашича, тилга олинган ҳолат бўйича айбланаётган шахс ўн йилдан ортиқ муддатга озодликдан маҳрум қилинса, унинг муддати ўта оғир жиноят тури сифатида тоифаланади. Ўн йилга қадар бўлса, оғир жиноят сифатида талқин қилинади. Агар тингловчининг опаси конституциявий тузумга тажовуз қилишда айбланган бўлса, унга авф тадбиқ этилмайди. Акс ҳолда эса унинг аёллиги ва биринчи марта ҳукм қилингани инобатга олиниб, авф этилиши ҳам мумкин. Бу ўринда гап ҳукмни қандай талқин қилишда қолади.\nМарғилонлик тингловчининг сўзларига кўра, унинг яқинларидан бири жазони ўташ пайтида ички тартибни бузганликда айбланиб, айрим чекловларга йўлиққан. У бу қариндошининг амнистия этилиш эҳтимоли қанчалик эканини сўраган.\nГ.Эшонхонованинг айтишича, бу маҳкум, агар маъмурият истаса, амнистияга тушадиганлар рўйхатидан автоматик тарзда ўчириб ташланиши мумкин. Қарорда ички тартибни мунтазам равишда бузганлар ҳақида гап боради. Аммо маҳкум бу ишни ўзи билган ёки билмаган ҳолда қилган бўлиши мумкин. Агар у мунтазам қоидабузар бўлмаса, билмаган ҳолда қоида бузган бўлса, бундай ҳолатда судга мурожаат қилиш мақсадга мувофиқ.\n“Аслида эса агар биз фуқаролар ўз ҳуқуқини билиши ва қандай ҳимоя қила олишни англаши учун фақат қарорнигина эмас, унга изоҳни ҳам кенг омма учун эълон қилишимиз шарт. Шундагина ҳар бир фуқаро ўзида туғилган саволга жавоб топади ва жазони ижро этиш муаасасаси ходимларидан қарор изоҳида кўрсатилгандек иш тутишни талаб қила олади. Аммо, билишимча, бу қарорга изоҳ фақат ўша муассасалар учун чиқарилади, кенг омма эса ундан бехабар қолади. Назаримда, бу амалиётдан воз кечиш мақсадга мувофиқ”, - деди Г.Эшонхонова.


Андижон шаҳридаги ОТМлар талабаларини ўқишга қатнаш учун шаҳар ичида йўлкира нархи қимматлиги қийнамоқда. Талабаларнинг қатор ташкилотларга мурожаатлари натижасиз қоляпти.\nАндижонда 4 та олий таълим муассасаси бор. Булар – Андижон давлат университети, Андижон давлат тиббиёт институти, Андижон қишлоқ хўжалиги ва агротехнологиялар институти ҳамда Андижон машинасозлик институти.\nУларда 30 мингдан зиёд талаба таълим оляпти.\nБир гуруҳ талабалар Kun.uz'га мурожаат қилиб, Андижон шаҳрида ўқишга бориб-келиш учун жамоат транспорти – автобус ва йўналишдаги микроавтобуслар йўқлиги, йўл ҳақи қимматлиги оқибатида қийинчиликлар юзага келаётганини билдиришган.\nАндижон давлат университети фаол талабалари мазкур муаммо бўйича Ёшлар ишлари агентлигининг вилоятдаги бўлимига, агентлик директори Алишер Саъдуллаевга, вилоят Транспорт бошқармасига мурожаат қилишган. Лекин натижа бўлмаган.\nБиз муаммо юзасидан талабалар, ўқитувчилар ва вилоят Транспорт бошқармаси мутасаддилари билан учрашдик.\nДастлаб 20 минг талаба таълим оладиган Андижон давлат университетида бўлдик.\n«Биз Андижон давлат университети талабалари ҳозирги кунда автобус ва микроавтобус қатновига жуда муҳтожмиз. Чунки шаҳар ичида қатнов 75-йўналиш бўйича эски шаҳардан университетга ҳамда янги бозордан университетга 3 минг сўмни ташкил қилмоқда.\nБу масала бўйича вилоят ёшлар иттифоқига, вилоят ёшлар ишлари агентлиги Ойбек Йўлдошевга мурожаат билан чиқдик. Улар икки ой олдин янгилик бўлишини айтди. Лекин бўлгани йўқ. Транспорт бошқармаси депозитида ҳеч қандай пул йўқлиги, уларда автобуслар йўқлиги, агар университет ўз пулига автобус оладиган бўлса, уни йўналишга қўйиб беришлари мумкинлиги ҳақида айтди.\nКейин Андижон вилоятида бу масала ҳал бўлмагач, республикага, Ёшлар ишлари агентлиги раҳбари Алишер Саъдуллаевга мурожаат билан чиқдим.\nУларга ҳам мурожаат қилганимга яқинда бир ой бўлади. Лекин ҳанузгача бу муаммо ечимини топгани йўқ», – дейди Андижон давлат университети талабаси Дилдора Олимжонова.\nАДУ талабалари – Исомиддин Расулов, Муҳиддин Нўъмонжонов ва Хусниябону Жонибековалар ҳам талаба учун ҳар бир сўм қадрли экани, Андижон шаҳри ва туманларда яшайдиган гуруҳдошлари йўналишдаги автобус қатнови қўйилишини кутишаётганини билдиришди.\nУлар автобусларнинг қўйилиши талаба ва уларнинг оилалари бюджетига ижобий таъсир кўрсатишини айтишди.\n«Ҳозир университетимизда 20 мингдан ортиқ талаба ўқиса, шулардан 80 фоизи туман ва шаҳарлардан қатнайди. Олтинкўл туманидан келадиган гуруҳдошлар: «Автобусда шаҳарга 2 минг сўмга келамиз, 75-йўналишда эса 3 мингга университетга келиб оламиз», дея нолишади.\nАхир Олтинкўлдан шаҳаргача масофа 16 километр, Эски шаҳар ёки Янги шаҳардан университетгача эса 4 километр. Сафимизда шартнома бўйича ўқийдиган талабалар бор. Болаларига йўл ҳақига пул берадиган ота-оналарга қийин», – дейди талаба Ҳусниябону Жонибекова.\nТалабалар ўтган йили йўл кира нархи бирданига 2 минг сўмга чиқиб кетгач, турли идораларга мурожаат қилганларидан сўнг, мутасаддилар бошқа туманларга қатнаётган 10 та автобусни университет йўналишига буриб беришганини айтишган. Карантиндан сўнг эса автобуслар яна йўқ бўлиб қолибди.\nЯна мурожаатлар қилинган. Транспорт бошқармаси 30 ноябрда ўзининг Telegram ва Facebook саҳифаларида университет йўналишига 4 та автобус қўйилганини эълон қилади. Бироқ талабалар ҳеч қандай автобусларни кўришмаган.\n«Ўтган йили автобус қатнови йўлга қўйилганидан кейин 2-3-кунлари талабаларни автобусларга чиқишларига «Дамас» ҳайдовчилари қаршилик қилишган. Автобус эшик тагида турса, булар норозилик билдириб, автобус ҳайдовчиси билан уришиб кетишган. Биз эшикдан чиқишимизга қўлимиздан ушлаб машинага олиб чиқиб қўймайди холос. Келиб, чиқинг-чиқинг деб, дарс жараёнида ҳам уларнинг бақир-чақири бизга ҳалақит беради», – дейди талаба Дилдора Олимжонова.\nБиз олийгоҳга кириш жойида турнақатор бўлиб турган 75- йўналишда қатновчи «Дамас» ҳайдовчилари Шоҳрухбек Баҳромов, Алишер Ибрагимовлар билан суҳбатлашдик.\nУлар ҳар ойда солиқ ва транспорт уюшмасига тўланадиган тўловлар миқдори 400 минг сўмдан ошиши, шунинг учун йўлкира ҳақи 3 минг сўмга кўтарилганини айтишди.\n«Йўлкира фақат бизнинг йўналишдагина ошгани йўқ-да. Вилоятдаги ҳамма йўналишларда ҳам йўлкира кўтарилди. Битта бу йўналишдаги муаммоларни кўтариб чиқманглар-да. Бошқа йўналишларда ҳам ошди», – дейди ҳайдовчи Алишер Ибрагимов.\nБиз яна бир олийгоҳ – Андижон қишлоқ хўжалиги ва агротехнологиялар институтидаги ҳолат билан танишдик.\n5 мингга яқин ёшлар таҳсил оладиган муассаса ўқитувчи ва талабалари ҳам транспорт муаммосига тўхталишди.\nКўплаб талабалар билан гаплашганимизда, ўқишга ҳар куни қатнашлари йўл ҳақи юқорилигидан улар ва ота-оналари норози эканини билдиришди.\n«Шаҳарнинг ичидан ўқишга қатнайман. Ҳар куни институтга микрорайондан келишим 8 минг бўлади. Бориш-келишим билан йўлкирага 16 минг сўм кетади. Автобуслар бўлишини хоҳлардик», – дейди Андижон қишлоқ хўжалиги ва агротехнологиялар институти талабаси Достонбек Содиқов.\nИнститут ўқитувчиси Аббосбек Аҳмадалиев талабаларнинг институтга келишида жамоат транспортига эҳтиёжи сезиларли даражада, кундан кунга ошиб борётганига тўхталди.\n«Бугунги кунда институтимизда 4,5 мингга яқин талаба таҳсил олади, 350 нафардан ортиқ профессор ўқитувчилар ва қолаверса, ишчи-ходимлар бор.\nУларнинг аксарият қисми Андижон вилоятининг турли жойларидан келиб, ўз иш фаолиятини олиб боради. Талабаларга келадиган бўлсак, улар дарсларга кечикиб келишяпти. Агар жамоат транспорти қўйилса, талабаларнинг дарсга ўз вақтида келиши, қолаверса уларнинг оилавий бюджетига ҳам сезиларли даражада фойда бўлган бўларди», – дейди Аббосбек Аҳмадалиев.\nАндижон вилоят транспорт бошқармасида\nАндижон вилоят транспорт бошқармасида бўлиб, муаммоли вазият бўйича мутасаддилардан изоҳ сўрадик.\n«Андижон давлат университетидан мурожаатлар бўляпти. Ҳозирги кунда вилоятимиздаги транспорт корхоналарининг ҳаммаси хусусийлаштирилган. Андижон давлат университетига транспорт бошқармаси томонидан тадбиркорни жалб этган ҳолатда бошланишига 4 та, ундан кейин 6 тага автобус қўйгандик. Автобуслар ҳаракати бўйича молиявий томондан тушум паст бўлиб, ўзининг харажатларини қопламаган.\n2020 йили пандемия сабаб йўналишларда транспорт қатнови тўхтатилган. Пандемиядан сўнг, яна йўналишга автобус қўйиб бериш бўйича мурожаат келиб тушди. Тадбиркор билан келишиб, яна 4 та автобус жалб қилдик. Бироқ олдингидан ҳам кўра зарари кўпроқ бўлди. Шу боис тадбиркор у йўналишда ишлаш истагини билдирмасдан, ҳозирги кунда бошқа йўналишда ишлаяпти.\nАндижон шаҳрида жамоат транспортининг реал ҳолати ҳақида маълумот берсам. Айни пайтда 84 та автобус 8 та йўналишда ишлаяпти. Бу жудаям оз», – дейди Андижон вилояти транспорт бошқармаси бошлиғи ўринбосари Акмалжон Асронов.\nМутасадди «Дамас»ларда йўл ҳақининг қимматлигига изоҳ бераркан, ҳайдовчилар йўл ҳақини меъёрий ҳужжатларга асосланмаган ҳолатда ошириб олишганини, Андижон шаҳрида йўналишли такси, яъни «Дамас»лар учун йўл ҳақи 2 минг сўм этиб белгиланганини билдирди.\nАндижон шаҳрида жамоат транспорти ҳақиқатда муаммо. Аҳоли сони 500 минг нафар атрофида бўлган шаҳарда 84 тагина автобус ҳаракатланаётгани ҳолат қандай эканини кўрсатиб турибди.\nБундан 20 йил олдин, собиқ иттифоқдан қолган жамоат транспорти автолари янгиланмай, эскириб, талабга жавоб бермай қолгач ўз ўрнини «Дамас»ларга бўшатиб берган. Шаҳарда бекатлар ишламайди. Аниқ жадвал бўйича ҳаракатланадиган жамоат транспорти деярли йўқ.\nАвтобуслар ўрнини «Дамас»лар эгаллаган. Норасмий маълумотларга кўра, Андижон шаҳрида 6 мингтага яқин «Дамас» йўловчи ташиш билан шуғулланади.\nРасмий маълумотларда эса 57 та йўналишда 2815та «Дамас» йўловчиларга хизмат қилаётгани кўрсатилган. Уларни аҳолига транспорт хизмати кўрсатувчи уюшмалар бирлаштириб туради. Бироқ йўналишдаги такси ҳисобланмиш «Дамас»лар йўл кира ҳақини ўзбошимчалик билан белгилаб олаётгани йўловчиларда эътироз уйғотяпти. Табиийки, ҳайдовчиларнинг ҳам ўзига яраша сабаблари бор.\nНима бўлганда ҳам, бугунги кунда шаҳар ичида «Дамас»да юриш 3 минг сўмни ташкил этади ва бу нархдан аҳоли, айниқса талабалар норози бўлмоқда. Уларнинг асосий талаби иккита – олийгоҳлар йўналишида автобуслар қўйилиши ҳамда шаҳар ичидаги «Дамас»лардаги йўлкира нархи назоратга олиниши.\nМасала яна ечимсиз қолиб кетмайди, деган умиддамиз.


Дўсим Сатпаев: “Қозоғистондаги сиёсий партиялар ғоявий қашшоқ”\n09 май 2021, Тошкент вақти: 03:15\nҚозоғистондаги таниқли сиёсатшунос Дўсим Сатпаевнинг мамлакат партиялари ғоявий қашшоқ экани тўғрисидаги фикри парламент сайлови арафасида турли баҳс-мунозаларга сабаб бўлмоқда.\nД.Сатпаев маҳаллий “Литер” газетасида эълон қилинган мақоласида: “Партиявий платформа халқ билан тузилган шартномадир. Бўлажак парламент сайлови олдидан бўлиб ўтаётган сайлов кампанияси давомида партияларимиз халқ билан қандай шартнома тузар экан”, - деган саволни ўртага ташлаган.\nД.Сатпаевнинг ёзишича, Европанинг кўпгина давлатлари, Исроил, Ҳиндистон ва Лотин Америкасидаги партиялар ўртасида кучли рақобат мавжуд, сайлов кампанияси олдидан эса ғоялар кураши авж олади. 18 август куни Қозоғистонда бўлиб ўтадиган парламент сайлови олдидан ҳам баъзи патияларнинг бирлашиши, баъзиларнинг ажралиши юз бермоқда. Ҳаттоки баёнотлар ва халққа берилаётган ваъдалар ҳам талайгина. Аммо сайлов кампанияси олдидан сиёсий интрига йўқ.\n“Кўпгина партияларимиз мустаҳкам ғоявий асосга эга эмас. Чунки Қозоғистонда биронта ҳам электорал партия йўқ”, - дейди сиёсатшунос.\nСиёсатшунос Андрей Чеботарёв ҳамкасби фикрига муносабат билдирар экан, Қозоғистонда электорал партиялар йўқлигини мамлакатдаги сиёсий ўйиннинг бир киши ва унинг атрофидагилар томонидан бошқарилиши билан боғлайди.\n“Аслида бизда электорал партиялар йўқ. Бунинг сабаби электоратнинг ҳеч бир масалада қарор қабул қила олмаслигида, деб ўйлайман. Марказлаштирилган сиёсий тизимда барчасини президент ва унинг атрофидагилар ҳал қилади. Ҳаттоки Қозоғистон Марказий сайлов комиссияси ҳам ҳукумат манфаатларидан келиб чиққан ҳолда овозларни тақсимлайди”, - дейди А.Чеботарёв.\nУнинг сўзларига кўра, Қозоғистонда бўлиб ўтиши кутилаётган парламент сайлови аввалгисидан фарқ қилмайди, шу сабаб ҳам сайловчиларнинг унда қатнашишга иштиёқи суст.\n“Бўлажак парламент сайловида сўзсиз Нурсултон Назарбоев раҳбарлигидаги ҳукуматпараст “Нур Отан” партияси биринчи ўринни эгаллайди, иккинчи ўрин мухолифатдаги социал-демократларга насиб этиши мумкин. Агар мухолифатга етарли ўрин берилмаса, улар шов-шув кўтариб, сайловга бойкот эълон қилиши мумкин. Бу йилги парламент сайлови аввалгисидан фарқ қилмайди. Ким қанча ўрин олиши, депутатларнинг кейинги ҳаракатлари - барчаси кундек равшан. Халқнинг сайлов жараёнига таъсири йўқлиги унинг иштирокини ҳам сусайтирмоқда”, - дейди А.Чеботарёв.\nКузатувчилар мухолифат вакиллари Д.Сатпаевнинг танқидларини тўғри топганини кутилмаган ҳол сифатида баҳоламоқда.\nБу танқидларга мухолифат номидан Социал-демократик партия раҳбари Жармахон Туёқбой фикр билдирди.\n“Д.Сатпаев айтган гапларда жон бор. Чиндан ҳам сиёсий партиялар халққа яқин бўлмаган. Мухолифат ҳам бундан истисно эмас. Аммо бу сафарги парламент сайловидан сўнг вазият ижобий томонга ўзгаришига умид қиламан”, - деди Ж.Туёқбой.


«Иймон» (экспорт учун) Iymon\n«Иймон» (экспорт учун)\nМаҳсулот коди: 1429\nМаҳсулотни кўрганлар сони: 9510\nШайх Муҳаммад Содиқ Муҳаммад Юсуф ҳазратларининг қаламларига мансуб «Иймон» деб номланган китобилари.\nШайх Муҳаммад Содиқ Муҳаммад Юсуф хазратларининг «Ийман, Ислам, Куръан» деб номланган, «Иймон» китобининг рус тилидаги таржимаси. Муаллиф: ..\nШайх Муҳаммад Содиқ Муҳаммад Юсуф ҳазратларининг қаламларига мансуб «Иймон» деб номланган китобнинг аудиодиски савдога чиқарилди. Ушбу китоб 1991 йилд..\nШайх Муҳаммад Содиқ Муҳаммад Юсуф ҳазратларининг қаламларига мансуб «Иймон» деб номланган китобнинг иккинчи нашри. (қайта нашр) Ушбу китоб 1991 йилда..


ИнтерФУТБОЛ :: Камолиддин Мурзоев: «Футболимиз обрўсига путур етказадиган ҳолатлар бўляпти»\nКамолиддин Мурзоев: «Футболимиз обрўсига путур етказадиган ҳолатлар бўляпти»\nТажрибали ҳужумчи Камолиддин Мурзоев учун бу йилги мавсум бироз омадсиз ўтмоқда.\nСурункали жароҳатлар футболчининг ўзи истагандек ўйин намойиш этишига тўсқинлик қиляпти. Боз устига, унинг жамоаси «Олмалиқ» ҳам иккинчи даврани мухлислар, мураббийлар ва клуб раҳбарияти кутганчалик ўтказмаяпти.\nОралиқ танаффусга 4-ўринда чиқиб кетган олмалиқликлар чемпионат якунланишига бешта тур қолган бир пайтда ўртамиёналар сафига қўшилиб қолишган.\nВиктор Кумиков бошчилигидаги мураббийлар штаби якун чиройли бўлиши учун астойдил ҳаракат қилмоқда. Лекин ҳозирча вазият деярли ўзгаришсиз қоляпти.\nБиз омадсизлик исканжасидан батамом чиқиб кета олмаётган Камолиддин Мурзоев билан боғланиб, унинг мавзу доирасидаги фикрлари билан қизиқдик.\n- Камолиддин, мухлислар сизни бироз йўқотиб қўйгандек бўлишди. Бу жароҳатлар таъсириданми ёки бошқа сабаблар борми?\n- Биринчи тахминингиз тўғри. Афсуски, жароҳат туфайли кўп вақтимни майдондан ташқарида ўтказдим. Иккинчи даврада ҳам асосан жароҳатни даволаш билан банд бўляпман.\n- Ҳозир ўзингизни яхши ҳис қиляпсизми?\n- Ҳали ҳам жароҳат асоратлари бор. Лекин шундай бўлишига қарамай, охирги икки учрашувда майдонга тушдим. Оғриқ қолдирувчи уколлар ёрдамида ўйнашимга тўғри келди.\n- Бу эски жароҳатми ёки шу йил орттириб олдингизми?\n- Ўтган йили олгандим. Ҳали тўлалигича битиб кетмади. Тўлақонли куч билан ҳаракат қилганимда, югурганимда оғриқ беряпти.\n- Жароҳат оёғингизнинг қайси қисмида? Шифокорлар қандай ташхис қўйишяпти?\n- Чап тиззамда. Шу йил қишда Германияда жарроҳлик столига ётгандим, ўша ерда муолажа олганман.\n- Йўқ. Кучли юкламалардан сўнг шамоллатиб қўйганман. Шу безовта қилади.\n- «Олмалиқ» иккинчи даврани кўнгилдагидек ўтказа олмаяпти. Шахсан ўзингиз бунинг сабабларини таҳлил қилиб кўрдингизми?\n- Хабарингиз бор, бу йил жамоамиз таркиби 70 фоизга янгиланди. Клуб олдига катта вазифалар қўйилганди. Биринчи даврани ижобий кўринишда якунладик. Кучли тўртликдан жой эгаллаб тургандик. Ҳамма нарса ўз қўлимизда эди.\nИккинчи даврага тайёргарлик ҳам юқори савияда ташкил этилди. Беларусь давлатида хориж йиғинини ўтказиб қайтдик. Йиғин доирасида бир нечта ўртоқлик учрашувлари ҳам ўтказилди. Шунингдек, сафимизга тажрибали футболчилар келиб қўшилишди.\nАммо иккинчи даврада биз ўйлаган, мухлислар кутган натижа кузатилмаяпти. Шахсий фикрим, омад биздан очиқчасига юз ўгирди.\nФутболда юқори натижага эришиш учун бир йил камлик қилади. Янги келганларнинг бир-бирини тўлиқ тушуниб ўйнаб кетиши учун вақт керак.\n- Жамоада ечимини кутаётган қандай муаммолар бор? Ёки сизларга фақат омад етишмаяптими? Маошларни вақтида оляпсизларми?\n- Маош масаласида ҳеч қандай муаммо йўқ. Футболчилар учун барча шароитлар муҳайё қилинган. Тўғриси, натижага салбий таъсир ўтказувчи бошқа ҳеч қандай муаммо кўрмаяпман.\n- Бундай вазиятда бош мураббий нима деяпти?\n- Виктор Кумиков охиригача кураш олиб бориш кераклигини, кўпроқ меҳнат қилишимиз лозимлигини уқтиряпти.\n- Камолиддин, жамоадошларингизга қараганда, сиз Кумиковни, ўз ўрнида Виктор Балютович сизни яхшироқ билади. Мана шундай омадсиз кунларда мураббийдан тавсия оляпсизми?\n- Мураббийимиз бундай ҳолатга тушиб қолганимни кўп ўйламаслигимни, тушкун ҳолатга тушмаслигимни ва имкон қадар тезроқ бу «қора чизиқ»ни босиб ўтишимни айтяпти.\nЎзим ҳам қандай ҳолатда қолганимни тушуниб турибман. Фақат сабр ҳамда меҳнат эвазига оғир дамларни енгишим мумкин.\n- Нима деб ўйлайсиз, жамоа қийин вазиятдан чиқиб кета олармикан?\n- Шунга ҳаракат қиламиз. Омадсизлик бу даражада узоқ давом этмаса керак. Фақат бирдамлик, аҳиллик, ягона мақсад сари интилиш эвазига бундай оғир вазиятдан чиқиб кетишимиз мумкин.\nЧемпионат якунланишига тобора оз фурсат қоляпти. Вақт кутиб турмайди. Шунинг учун, ўзимиз ҳаракат қилмоғимиз даркор.\n- Жамоанинг иккинчи даврадаги омадсиз иштирокига раҳбарият танқидий муносабат билдирмадими? Умуман, улар мавжуд ҳолатни қандай қабул қилишяпти?\n- Албатта, раҳбарият ҳамма шароитларни яратиб берганидан кейин натижа сўрайди. Бунга улар ҳар томонлама ҳақли. Лекин ҳозирча у даражада жиддий танқид бўлмади.\nБоиси, улар ҳам вазиятни кўриб туришибди. Мураббийлар ўз вазифаларини сидқидилдан бажаришяпти. Футболчилар машғулотларда тер тўкишяпти, ўйинларда астойдил ҳаракат қилишяпти.\n- Чемпионатимизда сўнгги турларда ҳакамлар билан боғлиқ кутилмаган воқеалар кузатиляпти.\nФутболчиларнинг дисквалификация қилиниш ҳолатлари учради. Масалан, Ойбек Қиличев бир йилга футболдан четлатилди. Бизга хос бўлмаган бундай ҳолатларга қандай фикр билдира оласиз?\n- Албатта, бу футболимизни безамайдиган, ачинарли ҳолат. Футболимиз обрўсига ҳам салбий таъсир ўтказади.\nЎФФ раҳбарияти вазиятни тўлиқ ўрганиб, қарор чиқаряпти. Улардан ўтиб, бир фикр билдира олмайман. Умид қиламанки, эндиликда бу каби ҳолатлар бизнинг футболни четлаб ўтади.


Kutubxona - Safar Kokilov. Taka boʻlsin sut bersin (hajviya) / Kiril\nSiz shu sahifadasiz: Safar Kokilov. Taka boʻlsin sut bersin (hajviya) / Kiril\nАсар номи Така бўлсин сут берсин (ҳажвия)\nТака бўлсин сут берсин (ҳажвия)\nЭрталаб. Хўжалик бекаси дамлаб келган аччиқ кўк чойдан хўриллатиб ичиб ўтирган пакана гирдигум тез ёрдам бўлим бошлиғи «беш минутлик» йиғилишга тўпланган ходимларга бир-бир назар ташларкан, юзига жиддий тус бериб, овозини йўғонлатиб деди:\n– Аҳолидан шикоят тушаяпти. Бир марталик шпритс ва ишлатилган дорилар учун пул олаётганмишсизлар. Айтиб қўяй, таъмагирлик қилмайман, дори сотмайман деб ёзган тилхатларинг бош врач қўлида. Қўлга тушган, ишдай ҳайдалади. Так что...\n– Ўртоқ Бойбобо Эшонқулович, ўзингиз биласиз, тез ёрдам қутиларидаги дорилар саноқли, ҳаётий дорилар тақчил. Бир марталик шпритслар-ку умуман берилмайди. Бизда эскидан қайнатиб ишлатиладиган шиша шпритслар-у, учи қайтиб, тўмтоқлашиб қолган игналар бор, лекин аҳоли улардан фойдаланиб укол қилишимизга кўнишмаяпти. Нима қилиш керак? – деди девор бўйлаб тизилиб турган ходимлардан кексароғи.\n– Ман билмийман. Бу санинг проблеманг. Беморга ёрдам қил, вазиятдан чиқ. Лекин ишлатган шпритс ва дори учун пул олмайсанлар, тамом вассалом, – деди бўлим бошлиғи бирдан овозини бир газ кўтариб.\n– Ахир вазиятдан чиқиш учун бир марталик шпритс ва дориларни хусусий апрекалардан ўз пулимизга сотиб оляпмиз-да. Ишлатгач, пулимизни оламиз-да – деб чувиллашди ходимлар ҳам бўш келмай.\n– Йўқ! Йўқ! – Бўлим бошлиғи кўзлари қинидан чиққудек бўлиб, бошини силтаб бақирди: – Мумкин эмас! Бемордан пул олиш ман этилади!\n– Ие. Ёнимиздан пул сарфлаб олган нарсаларимизни текинга ишлатайликми? Нима биз миллионермидик?! Бу ёқда икки ойлик маошни беришмаяпти?!\nХодимлар шундай деб бир-бирига қараб лабини буриб, елка қисишди.\n– Ҳой, аптекадан дори, шпритс сотиб ол деб ким айтди санларга? Ўзингдан ҳеч нарса ишлатма! Қутингда борини қил! – бўлим бошлиғи столни муштлади.\n– Ахир бемор олдига борганда уялиб қоляпмиз-да. «Қутингда керакли доринг бўлмаса, бир марталаик шпритсинг бўлмаса, нега келдинг», деб ҳақорат қилишяпти. Нима қилайлик ахир?! – деб яна чувиллашди ходимлар боши берк кўчага кириб қолгандай олазарак бўлиб.\n– Билмайман, билмайман – сузадиган ҳўкиздек бош чайқади бўлим бошлиғи. – Бир иложини қилларинг. Ёрдам бер. Лекин пул сўрама. Сўрама!\n– Нега?! Нега ахир?!\n– Уф-ф. Ҳе, негаламай ўл-э баринг. Шуни ҳам билмайсанларми? Тез тиббий ёрдамда дорилару, шпритслар бепул-ку, дунёбехабарлар, – бақирди бошлиқ.\n– Унда туман шифохонаси аптекаси бир марталик шпритс ва ҳаётий зарур дорилар билан узлуксиз таъминласин-да, – деди ходимлар ҳам бўш келмай.\n– Борича беряпти-ку. Йўғи йўқ-да, – деди бўлим бошлиғи тердан ялтираган кал бошини сочиқ билан артаркан, қўшиб қўйди: – У ёғи менинг ишим эмас...\n– Бу ёқда сиз дори, шпритс ишлатма, пул олма дейсиз, у ёқда беморлар «дори, шпритсинг бўлмаса нега келдинг?» деб турса... Хўш, биз нима қилайлик?! – аросатда қолган ходимлар унинг оғзига тикилишди.\n– Уф-ф. Айтдим-ку, қандай қилсанг ҳам беморга ёрдам қил, шикоят туширма, деб. Бемордан пул сўрама, тамом-вассалом. Мумкин эмас!\nИкки лунжи осилган, говкалла бўлим бошлиғининг қийиқ кўзлари бирдан муғомбирона ялтираб, дўрдоқ лаблари чапиллатиб, иккала қўли билан столни дўмбира қилиб чалар экан, ўзига ўзи гапираётгандек минғиллади:\n– Ҳа энди, ўзлари чўнтагингга тиқса, ол...\nОла-ғовурда унинг кейинги гапини биров эшитди, биров эшитмади. Нақд икки соат-у ўттиз беш минут давом этган йиғилишдан ҳеч нарсага тушунмай, бошлари ғувиллаб, силласи сувга кетиб чиққан ходимлар аста-секин иш-ишига тарқалишди.\nШу пайт тез ёрдам телефони жон ҳолатда жиринглаб, «Беморнинг юраги тўхтаб қолди. Тезроқ келинглар...» деб шошилинч чақириқ тушди.\n– Энди нима қиламиз? – деди бўзариб тез ёрдам қутисини кўтарганча машина томон ошиқаётган фелüдшер йигит.\n– Нимаям қилардинг. Ҳар доим қилиб юрган ишингни қиласан-да. Бор. Тез бўл, – деди саросимага тушган навбатчи врач ҳам шоша-пиша қаршисидаги хусусий аптека томон ишора қилиб.\nФелüдшер йигит югуриб кетди.\n– Фелüдшер келгунча мен ҳам машинанинг тормозини тузатиб тураман, – деди машина тагида куйманаётган ҳайдовчи.\n– Оббо! Шу шалдироқ аравангизни эртароқ тузатиб қўйсангиз бўмайдими?! Бемор оғир деяпти-ку?! – деди врач жаҳл билан у ёқдан бу ёққа юраркан.\n– Ҳамма ҳайда, ҳайда дейишни билади. Эҳтиёт қисм беришмаса, мен нима қилай?! Бензин ўғирлайми? Ҳадеб ўзимнинг пулимга таъмирлайвериб, маошим уйга бормай қолди-ку, – деб бақириб юборди машина тагида тақир-туқир қилаётган ҳайдовчи ҳам.\n– Ҳе, у ёғи ҳеч кимни қизиқтирмайди. Ҳайдовчимисиз, тез ёрдам машинасини доим тахт қилиб туринг, тамом вассалом. Чидамасангиз ишни топширинг...\n– Ҳо-о, бойланганни урари экан-да, а духтур?!\n– Шунақа, шунақа. Бизга така бўлсин сут берсин... Қани, тез-тез бўлинг, – врач ҳайдовчини қистай бошлади. Шу пайт фелüдшер йигит ҳам тселлофан халтада бир дунё бир марталик шпритслар-у, дори-дармонлар кўтариб келди.\n– Насияга ёздириб олдим... Ана энди боевой бўлдик, духтур, – деди тиржайиб.\nНиҳоят ярим соатдан сўнг тез ёрдам машинаси кўк чироқларини липиллатиб, шошилинч чақириқ тушган манзил томон имиллаб йўлга тушди.\n"http://www.kutubxona.com/wiki/index.php?title=Safar_Kokilov._Taka_boʻlsin_sut_bersin_(hajviya)_/_Kiril&oldid=5433" dan olindi


28 октябр 2020, Тошкент вақти: 11:01\n23 декабрь куни Одессанинг Жуковский кўчасида “Москвич 2141” автомобили портлатилишига тасодифан гувоҳ бўлган ўзбекистонлик таниқли журналист ва мусиқачи Сид Янишев маҳаллий полиция бўлимига олиб кетилди ва сўроқ қилинди.\nОдессада портлаш жойидаги тергов\nОМОНнинг маскачан жангчилари уни воқеани видеотасвирга тушираётганда ҳибс этгани маълум.\nОдесса область Ички ишлар бошқармаси расмий хабарига кўра, журналист яшаётган жой тинтув қилинган, шахсий текширув ўтказилиб, унга олиб қўйилган камера ва телефони қайтариб берилган.\nСид Янишев ўзи гувоҳ бўлган ҳодиса тафсилотларини гапириб берди. Унинг айтишича, "портлаш" соат 18-ларда “евромайдан”чиларнинг “Жамоатчилик хавфсизлиги кенгаши” биноси олдида бўлган.\nОдессада портлатилган машина\n- Бу ҳатто портлаш ҳам эмас эди – кимдир машина остига портловчи пакет ташлаб кетибди, машинанинг орқа бампери отилиб кетди, холос. Бу иш "портлаш" атрофида шов-шув кўтариш ва ўзига эътиборни оширишни истаган “майдончи”ларга керакли бўлган. Шу тариқа “майдон”га қарши чиққанларни айблаш учун зарур бўлган, менимча, дейди Сид Янишев.\n4 соат маҳаллий милиция бўлимида сақланганидан кейин, у қўйиб юборилган.\nУкраиналикларнинг кундалик ҳаёти тўғрисида\nМустақил журналист, шунингдек, Укранадаги ҳозирги вазият ҳақида ҳам ўз кузатувлари билан ўртоқлашди.\nУнинг айтишича, шаҳарда тинчлик ва сокинлик ҳукм сураётганига қарамасдан, одамларда зимдан қандайдир хавотир борлигини сезиш мумкин.\n- Умуман олганда бу ерда, Одессада, одамлар орасида танглик сезилмаяпти. Аммо менга айтишдики, куч ишлатар тизимлар шай ҳолатда, қандайдир қўрқинчли вазиятни кутиб ўтиргандек. Аммо одамлар ўша-ўша: ишга бориб-келяпти, дам оляпти... Бу ерда ҳатто қўшни Луганск ва Донецкдаги уруш бўлаётгани умуман сезилмайди. Гўё бу уруш узоқда, бошқа мамлакатда бўлаётганидек. Одамлар турмуш тарзини мутлақо ўзгартирмаган, дейди машҳур курортлардан саналган Одесса шаҳрида ҳаёт деярли ўзгаришсиз давом этаётганини хабар қилган суҳбатдош.\nГривна ва доллар нисбати тўғрисида\nУкраиналикларнинг кундалик ҳаётини тасвирлар экан, Сид доллар курси маҳаллий гривнага нисбатан кун сайин ошаётганига қарамасдан, нарх-навонинг ўсиши кузатилмаётганини таъкидлади.\n- Барча магазинлар товарларга лиқ тўла. Нархлар ҳам ўзгаришсиз. Доллар сурункали равишда ўсиб бораётганига қарамасдан – охирги бир ой давомида доллар 20 фоизга кўтарилди – айни пайтда, озиқ-овқат маҳсулотлари нархи ўзгараётгани йўқ! Кимда доллар бўлса қўлида бундай вазият жуда қўл келмоқда: улар ўсиб бораётган доллар курси бўйича алмаштириб, харид қилмоқда, дейди Сид Янишев.\nУ икки йил олдин Одессага келганида бир доллар 8 гривна тургани, ҳозир у 16 гривнага сотилаётгани, шунга қарамасдан кундалик озиқ-овқат маҳсулотлари нархи ўзгармаганини қайд этди.\nҲукуматга муносабат борасида\nТошкентлик журналист Украина аҳолиси ҳам, россияликлар каби, янги ҳукуматга турлича муносабатда бўлаётганини таъкидлади.\n- Муносабат масаласида одамлар фикри бўлиниб кетган. Россиядагидек, кимдир Порошенко ҳукуматини ҳурмат қилади, кимдир уни ёқтирмаяпти. Яъни одамларда турлича фикрлар мавжуд. Мен кўплари билан шахсий мулоқотда бўлдим, умумий ва ягона бир қандайдир муносабат йўқ, дейди журналист.\nСуҳбат сўнгида Сид Янишевга маҳаллий русларнинг Украина шарқида бўлаётган ҳодисаларга бўлган қарашлари борасида савол бердик. “Маҳаллий русларда “Биз ҳам ажралиб чиқмоқчимиз, мустақил давлат тузмоқчимиз”, деган кайфият кўринмаяптими?” саволимизга:\n- Мутлақо йўқ! Бундай кайфият умуман сезилмайди, дея гапни қисқа қилди Сид.


Қозоғистонда валюта айрбошлаш шаҳобчалари ишлаш тартиби ўзгаради\nNUR-SULTAN. Kazinform – Қозоғистонда валюта айрбошлаш шаҳобчалари 1 апрельдан бошлаб янгича тартибта иш олиб боради, деб хабар беради Kazinform мухбири ҚР Миллий банкига ҳавола қилиб.\nМиллий банк «Қозоғистон Республикасида нақд чет эл валютаси билан айрбошлаш операцияларини ташкил этиш қоидаларига ўзгартириш киритиш тўғрисида» қарор қабул қилган. Янги қоидаларга асосан, ВАШ энг паст устав капитали Нур-Султан, Алмати, Чимкент шаҳарларида ва вилоят марказларида 100 миллион тангани ташкил этиши лозим.\nШунингдек, нақд пул айрбошлаш операцияларини амалга ошириш учун ҳар бир ВАШ ўз ҳисобида ёки шаҳобча кассасидаги танга ёки чет эл валютаси блан ҳисоблаганда, унинг камида 100%ини ташкил қилувчи тоза қуйма олтин бўлишини таъминлаши лозим.\n«Аслида ушбу ўзгаришлар 2020 йил 1 январидан кучига кириши лозим эди. Аммо қўшимча ўзгартиришга мувофиқ, Нур-Султан, Алмати ва Чимкент шаҳарларида ушбу норма 2020 йил 1 апрелидан, вилоят марказлари ва вилоят аҳамиятига эга шаҳарларда 1 июлдан эътиборан кучига киради», - дея изоҳ берди Миллий банк нақд пул айланмаси департаменти директори Жомарт Қажимуратов.\nШунингдек, янги қоидага асосан, валюта айрбошлаш шаҳобчалари 1 апрелдан бошлаб 9:00дан 20:00гача ишлайдиган бўлди.\nЖомарт Қажимуратовнинг таъкидлашича, ушбу норма шаҳобча мижозларининг хавфсизлигини таъминлаш учун киритилмоқда.\nҚозоғистон чегарасидан ўтиладиган аэропортлар, темир йўл вокзалларида эса ВАШ сутда давомида ишлайди. Бундан ташқари, биринчи тоифага кирувчи йирик савдо марказларида иш вақти 9:00-22:00 деб белгиланган.\n«Шунингдек, янги қоидага кўра, айрбошланадиган валюта ҳажми эквивалентда 500 минг тангадан ошмаслиги лозим», - деди Жомарт Қажимуратов.


Электр энергияси нархининг бемалол оширилишига барҳам берилди\nС начала работы biznes-daily.uz 9 707 814\nГлавная Все новости Узбекистана Электр энергияси нархининг бемалол оширилишига барҳам берилди\n22.04.2019 | |\nЎзбекистон Республикаси Вазирлар Маҳкамасининг 2019 йил 13 апрелда “Электр энергетика тармоғида тариф сиёсатини такомиллаштиришга доир қўшимча чора-тадбирлар тўғрисида”ги қарори қабул қилинди.\nМазкур қарор билан 2030 йилгача бўлган даврда Ўзбекистон Республикаси электр энергия тармоғидаги тариф сиёсатининг асосий йўналишлари тасдиқланди. Бундан ташқари, электр энергияси учун тарифларни шакллантириш тартиби тўғрисидаги низом тасдиқланиб, 2020 йил 1 январдан кучга кириши белгилаб қўйилди.\nҲужжатга асосан, 2023 йилга бориб энг яхши халқаро амалиётни ҳисобга олган ҳолда, тарифларни аниқлаш услубига ўтилади. 2023 йилдан бошлаб электр энергияси учун тарифлар камида 3 йил муддатга амал қилади (оширилмайди).\nТарифлар ишлаб чиқариш ва капитал xаражатларининг тўлиқ қопланишини ва рентабелликни камида 10% ва 20% дан ортиқ бўлмаган даражада сақлашни ҳисобга олган ҳолда электр энергиясини ишлаб чиқариш, етказиб бериш, тақсимлаш ва сотиш учун ўртача нарxларга асосланади. Сотиш, соф фойда миқдорини электр энергиясини ишлаб чиқариш, етказиш, тарқатиш ва сотиш бўйича фаолиятни амалга ошириш билан боғлиқ барча xаражатлар суммасига бўлиш йўли билан аниқланади.\nХаридор томонидан электр энергиясини сотиб олиш ва сотиш Вазирлар Маҳкамаси ҳузуридаги идоралараро Тариф Комиссияси томонидан белгиланадиган ставкалар бўйича амалга оширилади. Ушбу янги ташкил этилган ишчи гуруҳ Бош вазир ўринбосари - Молия вазири бошчилигидаги 7 нафар аъзодан иборат таркибда иш юритади.\nЭндиликда давлат аҳолининг кам даромадли ва ҳимояга муҳтож қатламларини электр энергиясидан фойдаланишнинг базавий ставкасини қўллаш орқали, шунингдек тарифлар ошиши билан компенсация қилишни қўллаб қувватлаши белгилаб олинди.\nЎзаро мақбул тарифларни белгилаш орқали истеъмолчилар ва электр энергетика тармоғи ташкилотларининг манфаатлари мувозанатга келтирилади.\nҲужжат билан тарифларни шакллантиришнинг принциплари ҳам белгиланди.\nЖумладан, тарифларни шакллантиришда камситмайдиган ёндашув жорий этилади, тарифларни белгилаш асосланмаган сиёсий таъсирга дучор этилмайди.\nЮқоридагилардан келиб чиққан ҳолда, яқин келажакда электр энергияси учун нархнинг ошиш муддатларининг белгиланмаганлиги, исталган вақт оралиғида асослантирилмаган миқдорда оширилиб келинаётганлиги каби муаммолар ўз ечимини топса ажабмас.


ТЕМУРИЙЛАР ДАВРИДА МАТЕМАТИКА » Жиззах ҳақиқати газетаси расмий сайти\nЖиззах ҳақиқати газетаси » Маданият » ТЕМУРИЙЛАР ДАВРИДА МАТЕМАТИКА\n"Тараққиётга эришиш учун рақамли билимлар ва замонавий ахборот технологияларини эгаллашимиз зарур ва шарт. Бу бизга юксалишнинг энг қисқа йўлидан бориш имкониятини беради. Зеро, бугун дунёда барча соҳаларга ахборот технологиялари чуқур кириб бормоқда", деган эди муҳтарам Президентимиз Шавкат Мирзиёев Олий Мажлисга Мурожаатномасида. Юртбошимиз бежизга рақамли иқтисодиётни ривожлантириш масаласини кўтариб чиқмади. Қадимда ҳам буюк аждодларимиз математика илмини ривожлантирганлар. Ўша даврда илму маърифат, хусусан, математика қандай ривожланган? Қуйидаги мақолада шулар билан танишасиз.\nКўп йиллик тарихимизда жуда кўп сулолалар ўтган, лекин ўзидан катта ёдгорликлар қолдирган ва кўп йил ҳукм сурган сулола бу Темурийлар сулоласидир. "Темурнома"да шундай сатрлар келтирилган: "Амир Тарағай бир куни ўғлига кўп қўй бериб, Самарқандга бозорга жўнатибди. Темур қўйларни 1000 олтинга сотиб пулларни белига боғлаб сайр қилиб юрар эди. Бир ерда қаландар маъруза қилар, қўлида қоғоз бўлиб, унга шеър битилганди. Бу Камол Хўжандий эди". Унинг ўша рубоийсини Темур 1000 тангага, яъни қўйларнинг пулларига сотиб олади. Рубоий мазмуни қуйидагича эди:\nЗулм билан дунёда\nном қолдириб бўлмайди,\nИскандарлар ўтиб кетди.\nНавбат сенга етиши тайин,\nЯхшилик қил, илм изла.\nШеърдаги ҳикматни англаган Темур уни юксак даражада баҳолай олди. Отаси ҳам ўғлининг илму маърифатни қадрлаганидан хурсанд бўлади. Соҳибқирон давлатни бошқарув ишларида ҳам илмфан бажарадиган хизматлар устунлигини билган эди.\n"Мен азалдан илм шайдосиман" деб қалбидаги фикрини айтиши унинг жамиятни ривожлантиришдаги тўғри йўналишни танлаганини кўрсатди. Амир Темур илмфаннинг инсоннинг тарбиясидаги хизматига катта баҳо бериб, Самарқандда илм ва маданият гуллабяшнаши учун шаҳарга турли мамлакатлардан олимлар, ҳунармандлар, қурувчимуҳандисларни йиғади. Шаҳарда фанлар академиясини ташкил қилиб, давлатнинг ҳар томонлама ривожланиши учун улкан ишлар қилган. Темурийлар шажарасига назар соладиган бўлсак, Темурийзода шаҳзодалардан Мирзо Улуғбек ўз бобосининг илмфан йўлидаги ишларининг давомчиси бўла олди.\nМарказий Осиёда математика фани тараққиётининг энг юқори поғонаси ХV асрда майдонга келган Улуғбек илмий мактаби ва унда олиб борилган математик илмий текширишлар ҳисобланади. Ўрта Осиё олимлари билан Ҳиндистон, Хитой ва бошқа мамлакатларнинг олимлари ўртасида илмий алоқалар ўрнатилди. Ўша даврда Самарқанд илмий мактаби Ўрта Осиёдатабиий фанлар тараққиётининг асоси ҳисобланади. Бу мактабда ўша даврнинг истеъдодли олимлари Қозизода Румий, Ғиёсиддин Жамшид Коший, Али Қушчи, Мирим Чалабий, Баҳоуддин Омулий, Нажмиддин Алихон ва бошқалар математика соҳасида чуқур илмий тадқиқотлар олиб бордилар.\nУлуғбекнинг илмий мактаби ташаббуси билан унинг бевосита раҳбарлигида машҳур Самарқанд расадхонаси қурилди. Бу расадхона ўша даврдаги энг муҳим ва мукаммал илмий тадқиқот марказига айланди.\nУлуғбек 1409 йилда Самарқанд ҳукмдори бўлди. Отаси Шоҳруҳнинг вафотидан сўнг Темурийлар сулоласининг давомчисига айланди. У Самарқанд атрофига машҳур мунажжим ва математикларни тўплаб, илмий мактаб ташкил қилди. 1019 юлдуз вазияти кузатилиб, Улуғбек томонидан жуда аниқ тригонометрик жадваллар тузишга имкон берувчи алжабр усули ишлаб чиқилди. Бу усул исталган аниқликдаги ҳисоблашларни амалга оширишга имкон берарди.\nҚозизода Румий фан соҳасидаги ютуқлари учун "Афлотуни Замон" номини олган. Унинг математикага оид ишларидан "Арифметика ҳақида рисола", "Синус ҳақида рисола" каби асарлари алгебра ва тригонометрияга бағишланган.\nҒиёсиддин Жамшид АлКоший математикага доир бир нечта асар ёзган. "Арифметика калити" асари математика бўйича асосий ўқиш китоби бўлиб хизмат қилган. "Ватар ва синус ҳақида" асарида эса юқори тартибли тенгламаларни тақрибий ечишни баён этди. "Айлана ҳақида рисола" асарида АлКоший муҳим математик амаллар ҳақида аниқ ечимларни кўрсата олган.\nАловиддин Ибн Муҳаммад Али Қушчининг математикага оид асари "Ҳисоб рисоласи" унли позицион система ҳақида ва геометрияга ҳам бағишланган. "Касрларҳақида рисола" асарида оддий ва унли касрлар ҳақида тўлиқ ёзилган. "Китоб улМуҳаммадия" асарида биринчи бўлиб "мусбат", "манфий" атамаларини ишлатган. Шунингдек, синус, косинус теоремалари, учбурчак ва доира юзларини топиш формулаларини берди. Али Қушчи учбурчакларни ечиш масаласи билан шуғулланган. Бу масалада Коший ва Али Қушчи биринчи бўлиб косинуслар теоремасини қўллаганлар (Европада Виет уни улардан 160 йил кейин қўллаган).\nУлуғбек илмий мактаби олимларидан сўнг ХVХVIII асрларда уларнинг илмийишларини шогирдлари давом эттирдилар. Булар орасида Мирим Чалабий, Нажмиддин Алихон каби олимлар ушбу илмий мактаб ишларини давом эттириб, астрономик жадвалларга шарҳлар ёздилар, математикани ўқитиш методикасини мукаммаллаштирдилар.\n"Амир Темур ўгитлари" асарида шундай сўзлар бор: "Китоб — барча бунёдкорлик, яратувчанлик ва ақлидрокнинг, илму донишнинг асосидир".\nЗомин туманидаги 1-ихтисослаштирилган давлат умумтаълим мактабинингматематика ўқитувчиси.


Фидойи шифокорлар – Сурхон тонги\nБош саҳифа / Жамият / Фидойи шифокорлар\nНоябр 17, 2018\tЖамият Изоҳ қолдириш 1,116 Кўрилди\nуларнинг меҳнати муносиб тақдирланди\nНоябрь ойининг иккинчи якшанбаси вилоятимизда тиббиёт ходимлари байрами сифатида кенг нишонланди.\n— Бугун вилоятимиз тиббиёт муассасаларида 3 700 нафардан ортиқ шифокор, 21 300 нафардан ортиқ ўрта махсус маълумотга эга тиббиёт ходимлари меҳнат қилади, — дейди вилоят соғлиқни сақлаш бошқармаси бошлиғи Абдусамат Норқобилов.\n— Улар орасидан соғлиқни сақлаш тизимида кўп йиллардан буён самарали меҳнат қилиб келаётган соҳа ходимларининг 42 нафари байрам муносабати билан вилоят ҳокимлиги ҳамда соғлиқни сақлаш бошқармасининг фахрий ёрлиқ ҳамда эсдалик совғалари билан тақдирланишди. Лекин энг яхши совға давлатимиз раҳбарининг жорий йил 7 ноябрда қабул қилган “Давлат тиббиёт муассасалари ва соғлиқни сақлашни бошқариш органлари ходимларини моддий рағбатлантиришни кучайтириш чора-тадбирлари тўғрисида”ги қарори бўлди. Соҳа вакилларининг моддий манфаатдорлигини ошириш, самарали ишлаши учун муносиб шароит яратиш мақсадида қабул қилинган мазкур ҳужжатга кўра, тиббиёт ходимларининг ойлик маоши жорий йил 1 декабрдан 1,2 бараварга, 2019 йил 1 апрелдан яна 1,15 бараварга ошириладиган бўлди.\nТизимда амалга оширилаётган ислоҳотлар натижасида бугун вилоятимизда бирламчи тиббий-профилактика, шошилинч ва ихтисослаштирилган тиббий ёрдам сифати тобора яхшиланиб бораяпти.\nБиргина жорий йилда Республика ихтисослаштирилган урология ҳамда кўз микрохирургияси марказлари Термиз филиалларининг очилиши ҳам вилоятда сифат жиҳатдан янги талабларга жавоб берадиган даволаш муассасаларининг замонавий тизими яратилаётганидан далолат беради.\nОлдинги Бензин, электр энергияси, табиий газ, иссиқ сувнинг нархи ошди\nКейинги Туркийзабонлар фахри


2,5 минг миллиардернинг давлати 150 та давлат ЯИМга тенг\n08:56 / 18.10.2017\n2,5 минг миллиардерларнинг умумий ҳажми 7,7 триллион доллардан ортиқни ташкил қилувчи бойлиги жаҳондаги барча давлатларнинг бешдан тўрт қисми ялпи ички маҳсулотига (ЯИМ) тенг. Бу ҳақда Бирлашган Миллатлар Ташкилотининг Аҳолишунослик жамғармаси (UNFPA) вакили Ричард Коллож сешанба куни «Турли дунёдаги ҳаёт» ҳисоботини тақдим этиш жараёнида маълум қилган. Ҳисоботда ижтимоий-иқтисодий тенгсизлик муаммосига катта эътибор берилади.\n«Бугунги кунда дунёдаги 2473 миллиардернинг бойлиги дунёдаги барча мамлакатларнинг 2015 йил ҳолати бўйича тўртдан беш қисми ялпи ички маҳсулотига тенг», - деди Коллож. UNFPA ҳисоботида сайёрадаги барча миллиардерлар молиявий активларини 7,7 триллион доллардан ортиққа баҳолаган Wealth-X таҳлил компанияси маълумотлари келтиралида. «Бу шуни англатадики, баъзи уйлар миллиардлаб долларга эга бюджетни тасарруф қилса, юз миллионлаб оилалар кунига 1.25 доллардан кам маблағ эвазига яшашга уринишмоқда. Бой ва камбағаллар ўртасидаги улкан фарқ нафақат адолатсиз, балки иқтисодиёт, жамият ва давлатни таҳдидга солади», - дейилади ҳужжатда.\nРичард Колложнинг таъкидлашича, давлатлар ўртасидаги фарқ «умуман олган камаймоқда», лекин у «давлатларнинг ичида, айниқса, ривожланаётган мамлакатларда кучаймоқда». UNFPA маълумотларига кўра, 2008 йилдан 2013 йилга бўлган даврда ижтимоий фарқ жаҳоннинг 34 давлатида ошди, шу билан бирга, аҳолининг бадавлатроқ қисмининг 60 фоизи даромади бошқаларга нисбатан тезроқ ўсган. Коллежнинг сўзларига кўра, аҳолининг ўзига тўқ ва кам таъминланган қисми ўртасидаги жуда катта фарқ, мамлакатларнинг ўзи учун аниқ салбий оқибатлардан ташқари, БМТнинг 2015 йилдаги Барқарор ривожланиш соҳасидаги Мақсадларига эришишни сўроқ остида қолдиради. Унинг энг асосий мақсади эса - 2030 йилга келиб қашшоқликни бартараф этишдир.\nUNFPA ҳисоботини эълон қилиш 17 октябрь куни нишонланган Халқаро қашшоқликни йўқ қилиш кунига тўғри келди. БМТ Бош котиби Антонио Гутерриш ушбу сана муносабати билан йўллаган видеомурожаатида дунёда 800 миллионга яқин одам қашшоқлик чегарасида яшашини хабар қилди. Унинг эслатишича, 2015 йилда БМТга аъзо бўлган 193 давлат 2030 йилгача ривожланиш кун тартибини тасдиқлади, унда барча инсонларга хавфсиз сайёрада муносиб турмушни таъминлашга ваъда берилган. БМТ Бош котиби ҳукуматларни ушбу ваъдани бажаришга чақирди.\nUNFPA ҳисоботида бу йил жинсий ва репродуктив саломатликни муҳофаза қилишга аҳолида эътибор қаратилган. Жамғарма маълумотларига кўра, ҳар йили ривожланаётган мамлакатларда «89 миллион никоҳсиз ҳомиладорлик, 48 миллион аборт, 10 миллион ҳолатда бола ташлаш ва 1 миллион ўлик бола туғилиши кузатилади».


Қонун лойиҳаси алкоголь ва тамаки маҳсулотларининг тарқатилиши ҳамда истеъмол қилинишини чеклаш соҳасидаги муносабатларни тартибга солиш механизмларини такомиллаштириш мақсадида ишлаб чиқилган.\nМазкур ҳужжат билан алкоголь ва тамаки маҳсулотлари, тамаки ҳамда никотин истеъмол қилиш учун мосламаларни реализация қилишга доир чекловлар кенгайтирилмоқда. Жумладан, бундай маҳсулот ва мосламаларни йигирма бир ёшга тўлмаган шахсларга ва йигирма бир ёшга тўлмаган шахслар томонидан, савдо автоматлари орқали, электрон тижорат шаклида, сайёр ва тарқатма (қўлда, лотокларда, саватчаларда, қўл аравачаларида) савдо йўли билан, масофавий сотиш усулида, турғун савдо объектларидан ташқарида, дорихоналарда, болалар учун товарларни реализация қилишга мўлжалланган хоналарда, болалар ўйинчоқлари, конфетлар ёки болалар учун мўлжалланган бошқа товарларига ўхшатиб ишланган бўлса, истеъмол ўровида йигирма донадан кам сигарета бўлса реализация қилишни тақиқлаш кўзда тутилмоқда.\nМажлисда таъкидланганидек, ўтган вақт мобайнида қонун лойиҳаси қўмита томонидан ўтказилган семинар ва давра суҳбатларида илгари сурилган таклифлар, депутатлар берган тавсиялар асосида маромига етказилди. Қонунчилик техникасидан келиб чиққан ҳолда лойиҳанинг баъзи бир моддалари ўзаро мувофиқлаштирилиб, таркибий жиҳатдан тузатишлар киритилди.\nЛойиҳада алкоголь ва тамаки маҳсулотларини истеъмол қилиш мумкин бўлмаган жамоат жойларнинг аниқ рўйхати кўрсатилиб, чекиш учун ажратилган махсус жойларга минимал талаблар белгиланмоқда. Ўз навбатида, алкоголь ва тамаки маҳсулотлари ишлаб чиқарувчиларининг мажбуриятлари қонун лойиҳасида ўз аксини топяпти. Хусусан, ноқонуний айламанинг олдини олиш учун импорт қилувчи ва ишлаб чиқарувчилар томонидан маҳсулотларни рақамли маркировкалаш, ишлаб чиқариш ҳажмлари ва айланмасини ҳисобга олиш ахборот тизимларининг татбиқ этилиши кўзда тутилмоқда.\nМажлисда қонун лойиҳаси халқ вакиллари томонидан қизғин муҳокама этилди ва баҳсли бўлган айрим моддаларга таклифлар берилди. Билдирилган таклифларни инобатга олган ҳолда, лойиҳани янада такомиллаштириш мақсадга мувофиқ деб топилди.


Манзилингиз:Муслимаат»Оила ва жамият»Фарзанд»Болани сутдан чиқариш (кўкракдан ажратиш)\nBy Muslimaat on\t Iyun 20, 2014 Фарзанд\nАллоҳ таоло: وَالْوَالِدَاتُ يُرْضِعْنَ أَوْلاَدَهُنَّ حَوْلَيْنِ كَامِلَيْنِ لِمَنْ أَرَادَ أَن يُتِمَّ الرَّضَاعَةَ\n«Ким эмизишни батамом қилишни ирода қилса, оналар фарзандларни тўлиқ икки йил эмизадилар» (Бақара, 233)\nИсломда эмизишнинг аҳамияти қайта-қайта таъкидланади. Фарзандини кўкрак сути билан эмизаётган (озиқлантираётган, боқаётган) она Аллоҳ таолонинг катта ажрига эга бўлади.\nБолани кўкракдан ажратиш она ва боланинг ўзаро муносабатларидаги муҳим босқичдир. Гўдак учун сутдан чиқиш, тўла табиий жараён бўлса ҳам, энг катта йўқотишлардан биридир. Бу ҳам бошқа йўқотишлар каби бир тарафдан шикастли (оғриқли) бўлса, бошқа тарафдан янги имкониятларга йўл очиб беради.\nОнанинг болани кўкракдан ажратишга олдиндан руҳий тайёргарлик кўриб бориши – икковлари учун ҳам бу даврни катта йўқотишларсиз ўташ ва янги мулоқот малакаларини эгаллаш учун тўғри услубдир. Агар она баъзи сабабларга кўра (ҳали вақтли, деб ҳисоблаши, болага ачиниши ёки ўзини айбдор ҳис қилиши) маънан болани сутдан чиқаришга тайёр бўлмаса, яхшиси, бу жараённи бироз ортга сурган маъқул. Токи она эмизишни тўхтатиш ҳақида аниқ тўхтамга келмас экан, бу жараён машаққатсиз бўлмайди. Зеро, болакай онанинг бу борадаги барча хавотир ва безовталикларини яхши ҳис қилиб туради.\nБолани қачон сутдан чиқарган маъқул?\nАллоҳ таоло Қуръони Каримда шундай марҳамат қилади: «Ким эмизишни батамом қилишни ирода қилса, оналар фарзандларни тўлиқ икки йил эмизадилар. Уларни яхшилаб едириб, кийинтириш отанинг зиммасидадир. Ҳеч бир жонга имкондан ташқари таклиф бўлмайди. Она ҳам, ота ҳам боласи сабабидан зарар тортмасин. Меросхўрга ҳам худди шундоқ. Агар ўзаро рози бўлиб, сутдан ажратишни ирода қилсалар, икковларига гуноҳ бўлмайди. Агар фарзандларингизга эмизувчи талаб қилишни ирода қилсангиз, берадиганингизни яхшилик билан аввалдан топширсангиз, гуноҳ бўлмайди. Ва Аллоҳга тақво қилинг ҳамда билингки, албатта, Аллоҳ қилаётганингизни кўриб турувчидир». (Бақара, 233).\nМазкур оятга асосланиб, Ҳанафий олимлари икки йил давомида эмизиш – боланинг онадаги ҳаққи, деганлар. Шундан келиб чиқиб, аёл киши болани икки йил давомида эмизиш учун имкон қадар ҳаракат қилиши керак бўлади. Лекин агар узрли сабаб бўлса (масалан, она бемор ёки жуда заиф, ёки сут болага тўғри келмайди, ёки она ҳомиладор), у ҳолда болага зарар етмаслик шарти билан эмизишни тўхтатиши мумкин.\nКўпчилик психологлар болани сутдан ажратиш учун мақбул вақт – инволюция содир бўлганда, деб айтишади. Инволюция – бу ўзига хос табиий «сигнал» ёки «белги» бўлиб, у онага тезроқ болани сутдан ажратиш кераклигини билдириб туради. Унинг аломатлари қуйидагилар:\n• Эмизишдан кейин жисмоний чарчоқ (заифлик, ланжлик, уйқу босиши);\n• Боланинг эмиш жараёнида ҳаддан ташқари «фаол» бўлиб қолиши;\n• Кўкрак сутга тўлиб турмаслиги (ҳаттоки, бутун кун давомида кўкрак юмшоқ бўлиб қолиши).\nШунингдек, болани сутдан чиқариш ҳақида бир тўхтамга келишда бошқа омилларни ҳам ҳисобга олиш керак. Буни амалга ошириш учун кеч куз ёки эрта баҳор энг маъқул вақт ҳисобланади. Жазирама ёз мавсуми яхши танлов эмас, бу пайтда боланинг иштаҳаси одатдагидай яхши бўлмаслиги, фақат кўкрак сутини ихтиёр этиши мумкин. Бу унинг учун катта стресс бўлади, она учун ҳам бу жараён оғир кечади.\nҚачон болани кўкракдан ажратиш мумкин эмас?\nАгар кундалик ҳаётингизда баъзи ўзгаришлар содир бўлса, агар сиз болани кўкракдан ажратишга тайёр бўлсангиз ҳам, буни қилишга шошилмай турган маъқул:\n• Агар янги уйга кўчсангиз;\n• Агар оилада янги инсон пайдо бўлса – янги энага ёки уйингизга келган меҳмон;\n• Агар уйингизда таъмир ишлари бўлаётган бўлса;\n• Болакай оғриб қолган бўлса.\nБунга ўхшаш шароитларда болани сутдан ажратишни бир-икки ҳафта ортга суриб турган маъқул, токи бола янги шароитга кўникиб олсин.\nШундай қилиб, асосий жараёнга етиб келдик. Болани қандай қилиб сутдан ажратилади? Бу борада барча мавжуд усулларни учта катта гуруҳга бўлиш мумкин:\nЭмизишлар сонини камайтириш. Бу бола психикасига энг кам жароҳат етказадиган усулдир. Бироқ бунда она сабрлироқ бўлиши керак бўлади, зеро кундалик эмизишлар сонини тартиб билан қисқартириб бориш бир неча ҳафта, ҳаттоки ойларга чўзилиши мумкин. Аввало кундузги эмизишларни камайтириб, ўрнини бошқа озиқ-овқат билан тўлдириб борасиз. Натижада, эмизиш фақат тунги ухлаш пайтига қолдирилади. Кундузги эмизишни тўхтатишга эришгандан кейингина тунги эмизишга ўтилади. Агар бола кечаси ҳам уйғониб кўкрак сўрайдиган бўлса, отаси ёки бувисидан болани сизсиз тинчлантириб ухлатиб қўйишини сўранг.\nБаъзида тунги эмизишлар боланинг бирор нимадан безовта бўлаётганини билдиради. У бирор сабабга кўра уйғонади ва тинчланиб, яна уйқуга кетиши учун она билан яқин мулоқотга эҳтиёж сезади. Бундан бола психикасига зарар етказмасдан воз кечиш осон эмас. Аввало, болани нима безовта қилаётганини аниқлаш зарур. Балки у кундузи ёки кечки пайт ҳаддан ташқари кўп чарчаб қолаётгандир. Кун тартиби, овқатланиш тартибига эътибор беринг. Шовқинли ўйинлар, овқатланиш, чўмилиш уйқудан бир ярим соат аввал тугатилиши керак. Телевизор ва радиони ҳам ёқманг.\nБошқа нарса билан озиқлантириш. Бу ҳам кўкракдан ажратишнинг яна бир усули. Бу бола билан доимий бирга бўладиган, ишга чиқишга шошилмаётган оналарга қўл келади. Сиз бунда эмизишлар сонини битта-битта қисқартириб бормайсиз, балки аста-секин бола эмадиган сут миқдорини озайтириб борасиз. Қандай қилиб? Болани овқатлантириш пайти келганда унга кўкрак эмас, бошқа овқат таклиф қиласиз. Пюре, каша, сигир сути бўлиши мумкин (бола бир ёшдан катта бўлса).\nАввало, бола учун янги бўлган овқатни озроқ миқдорда таклиф қиламиз. Қолганини эса она сути билан тўлдиради. Боланинг қорни бироз тўйгандан кейин бола одатдагидан озроқ эмади. Шу тарзда секин-аста овқат миқдорини кўпайтириб борамиз. Маълум вақт ўтгач, бола овқат билан тўядиган бўлади ва эмизишга эҳтиёж қолмайди. Шу тарзда болани кўкракдан ажратиш тугатилади.\nБолани зудлик билан (оз вақт ичида) сутдан чиқариш. Моҳиятан, бу бола ва онанинг мулоқот шаклини бир лаҳзада тўхтатиб қўйишдан иборат. Бу усулни фақатгина энг зарурий ҳолларда (она ишга ёки ўқишга чиқиши зарур бўлиб қолса, ёки юқумли касаллик туфайли кўкракдан ажратиш эҳтиёжи туғилса) қўллаган маъқул.\nАгар онанинг болани эмизишга ҳали имконияти бор бўлса, яхшиси, бу усулни тарк қилган маъқул. Чунки бу бола учун ҳам, она учун ҳам катта стрессга олиб келади. Агар аёл эмизишни кескинлик билан тўхтатса, сут оқиб туриши, кўкрак қотиши каби оғриқли муаммоларга дуч келади. Лекин бу ҳали ҳаммаси эмас, томирлар тиқилиб, инфекция юзага келиши ҳам мумкин. Агар зудлик билан бирор жойга кетишга ёки даволанишга эҳтиёжингиз бўлмаса, бу тажрибани қўлламанг.\nБолани кескин кўкракдан ажратганда унинг хулқида жиддий ўзгаришлар кузатилади: агрессив реакцияларнинг кўпайиши, болани тўхтата олмай қолиш ёки овқат емай қўйиш, уйқу бузилиши, қўрқиш ҳисси, инжиқликлар билан намоён бўладиган болалар тушкунлик ҳолатидан тортиб, аутизм аломатларигача. Лекин одатда, бу муаммолар болани сутдан кескин ажратишдан ҳам кўра, бирор жойга кетган ёки ишга чиқиб кетган онанинг бола билан бирга эмаслигидан келиб чиқади.\nБу реакциялар орқали бола муҳим объектни йўқотгани учун қаттиқ қайғуга тушганини билдиради. Агар она эмизмасдан туриб ҳам бола билан бирга қолиб, уни парваришлашда, у билан мулоқот қилиб, ўйнашда давом этса, бу муаммони бутунлай бартараф қилади. Бу ҳолатда бола муҳим тажриба орттиради, яхши кўрган нарсаси уники бўлмай қолиши ҳам мумкинлиги, лекин шундай бўлса ҳам, у соғ-саломат ва суюкли бўлиб қолишини тушуниб етади.\nШунинг учун болани бир неча кун кўкракдан чалғитиш учун бирор бошқа одам билан қолдиришни ўйлаган бўлсангиз, билингки, сиз бу билан фарзандингизни икки карра стрессга тутасиз – энг муҳим овунчоғидан айрилиш ва она меҳридан узоқ вақтга жудо бўлиш.\n«Юмшоқ стратегия»лардан фарқли равишда, бу усулда онанинг нима учун эмизмаётганини тушунтириш муҳим аҳамиятга эга. «Сут тугаб қолди», дейишингиз мумкин. Лекин «сутни кимдир (қушча, кўчадаги «бўбўлар», лўлилар ва ҳоказо) олиб кетиб қолди», деманг. Касаллик ёки нотаниш хавфли фигура образи болада бегоналардан, қоронғуликдан сабабсиз қўрқиш ҳиссини келтириб чиқариши, уйқу пайтида муаммолар пайдо қилиши мумкин.\n«Бир лаҳзада ажратиш» услуби билан боғлиқ асосий тавсия – бу бола билан мулоқотда қолиш. Бунда биргаликда вақт ўтказиш, ўйнаш билан боғлиқ бўлган ҳиссий мулоқот ҳам, қучоқлаш, оёқчалар ва қўлчаларини уқалаш, силаш, сочларини тараб қўйиш, чўмилтириш каби жисмоний мулоқот ҳам муҳим аҳамиятга эга.\nҲар бир бола ўзига хос хусусиятга эга, болани кўкракдан ажратиш учун аниқ қоида ишлаб чиқишнинг имкони йўқ. Ҳар бир она ўз фарзандига эътибор бериши керак. Агар қатъий қарорингиз тўғрилигига ишончингиз комил бўлса, охиригача маҳкам туринг. Бола йиғлаши, «жазавага тушиши» мумкин. Сизнинг вазифангиз – хотиржам туриб, қарорингизни амалга оширишда маҳкам туриш. Кўкракдан чиқариш жараёни максимал даражада қулай ва оғриқсиз бўлишини тилайман. Аллоҳ мушкулингизни осон қилсин! Омин.\nҲаёт Ибрагимова, болалар психологи\n«annisa-today.ru» сайтидан олинди.


Пашиняннинг ягона ўғли Қорабоғда жанг қилиш учун жўнаб кетди — Sof.uz\nЖАҲОН 96,051,820 68,718,123 2,050,554\n1.10 13:08 447 Жаҳон\nАрманистон Бош вазири Никол Пашиняннинг ўғли Ашот Тоғли Қорабоғга жўнаб кетди. Бу ҳақда унинг онаси Анна Акопян айтиб берди, деб ёзади Спутник Арманистон.\nНикол Пашинян ва Анна Акопяннинг ягона ўғли сафарбарлик резерви таркибида Қорабоғга кетди.\n"Мен унга айтдим: "Ҳа, ўғлим, формангни кий-да, кет. Мен сени яхши кўраман, лекин Ватанинг учун ўлишдан улуғвор иш йўқ". Мен у ерда вазият қандай бўлишини ва бизнинг алоқамиз бор-йўқлигини билмасдим", - деди Акопян.\nТоғли Қорабоғдаги вазият 27 сентябр куни кескин кескинлашди. Озарбайжоннинг хабар беришича, Арманистон кучлари алоқа линиясидаги озар позитсиялари ва аҳоли пунктларини ўққа тутган ва қарши ҳужум эълон қилган. Арманистон, ўз навбатида, ҳужумда Озарбайжон ҳарбийларини айблади.\nАрманистон Тоғли Қорабоғ Никол Пашинян\n31.10 13:43 64 Жаҳон\n30.10 12:02 270 Жаҳон


"Навбаҳор" - "Насаф": ПРЕВЬЮ | "NAVBAHOR" FUTBOL JAMOASINING RASMIY WEB SAHIFASI\n"Навбаҳор" - "Насаф": ПРЕВЬЮ\nЭртага Ўзбекистон чемпионатининг 8- турида "Навбаҳор" ўз майдонида "Насаф"га қарши ўйин ўтказади. Жамоаларнинг ўзаро тўқнашувига тўхталиб ўтсак. Мазкур беллашув клубларнинг Олий лигадаги 39- тўқнашуви бўлади. Шу пайтга қадар ўтказилган 38 ўйинда "аждарлар" 20 маротаба ғолибликни қўлга киритишган. "Навбаҳор" эса 10 бор "Насаф"ни ранжитган. 8 баҳсда дуранг натижа қайд этилган. Тўплар нисбатидаги кўрсатгич "Насаф" фойдасига 6 тўпга фарқ қилади (57-63). "Лочинлар" Намангандаги тўқнашувларнинг 19 тасидан 4 тасида "аждарлар"га имкониятни бой беришган. Эътиборлиси, қаршиликлар 2006 йилга қадар "Навбаҳор"ни меҳмонда таслим этишни уддасидан чиқишмаган. "Навбаҳор" "Насаф"ни 2004 йилда 6:0 ҳисобида мағлубиятга учратган. Ушбу ҳисоб ҳозиргача жамоамизнинг рақиб устидан қозонган энг йирик ғалабаси бўлиб турибди. "Насаф" аламини 2013 йил ўз майдонида олишга муваффақ бўлди. Қаршида наманганликлар ўз дарвозаларидан жавобсиз бешта тўп ўтказиб юборишган. 2001 йилда жамоалар энг сермахсул беллашувни ўтказишган. 14 йил аввал Наманганда томошабинлар 8 та голга гувоҳ бўлишганди.\nТомонларнинг ўтган мавсумдаги дастлабки тўқнашувида Бахтиёр Ашурматов бошчилигидаги "навбаҳорчилар" 1:1 ҳисобида рақиб билан дуранг қайд этишган. Мақсуд Каримовнинг голига сўнгги қзўиб берилган дақиқаларда Мўйдин Мамазулумов жавоб қайтарганди.\nЭртанги ўйинни Ҳасан Рўзиев бошқариб боради. Унга қанотларда Маъмур Саидқосимов (Тошкент) ҳамда Руслан Серазетдинов (Тошкент)лар ёрдам беришса, захира ҳаками сифатида Аҳмаджон Эргашев (Тошкент) қайд этилган. Баҳс назоратчиси тошкентлик Артём Арутюнов келади. Учрашув соат 18.00 да бошланади. Чипталар нархи 5000 сўм.\n“Навбаҳор” – “Насаф” 3:1\n“Навбаҳор” – “Насаф” 0:0\n“Навбаҳор” – “Насаф” 4:3\n“Навбаҳор” – “Насаф” 6:2\n“Навбаҳор” – “Насаф” 1:1\n“Навбаҳор” – “Насаф” 4:0\n“Навбаҳор” – “Насаф” 6:0\n“Навбаҳор” – “Насаф” 2:1\n“Навбаҳор” – “Насаф” 2:3\n“Навбаҳор” – “Насаф” 0:1\n“Навбаҳор” – “Насаф” 1:2


09:30 / 06.11.2019 1043 pdf Ўқиш режими + -\nРасулуллоҳ соллаллоҳу алайҳи васаллам ўзларига хос ҳикмат ила иш тутдилар. У зот урушда катта мусибатга учраган аслзода аёлнинг, яъни София бинти Ҳуяй розияллоҳу анҳонинг кўнглини кўтаришга ҳаракат қилдилар. Унга асирага эмас, бировда ҳаққи бор кишига қилинадиган муомалани қилдилар. Охир-оқибат ўша ҳикматли ишлар ўз самарасини берди ва Ислом иши олға босди.\nИбн Саъд раҳматуллоҳи алайҳи «Тобақот»да келтирадилар:\n«София Набий соллаллоҳу алайҳи васалламнинг ҳузурларига кирганда у зот унга:\n«Аллоҳ отангни қатл қилгунча у менга яҳудийларнинг энг ашаддий адоватлиси бўлди», дедилар.\n«Эй Аллоҳнинг Расули, Аллоҳ Ўз Китобида «Бировнинг гуноҳини биров кўтармайди», деган», деди у.\n«Сен ўзинг ихтиёр қил. Агар Исломни ихтиёр қилсанг, сени ўзим учун олиб қоламан. Агар яҳудийларни ихтиёр қилсанг, озод қиламан, бориб, қавмингга қўшилиб оласан», дедилар.\n«Эй Аллоҳнинг Расули, сиз мени даъват қилишингиздан олдин мен Исломни ёқтирганман ва сизни тасдиқ қилганман. Яҳудийларда менинг ҳожатим ҳам, отам ҳам, акам ҳам йўқ. Сиз менга куфр ва Исломдан бирини танлаш ихтиёрини бердингиз. Мен учун Аллоҳ ва Унинг Расули озодлик ва қавмимга қайтишдан кўра маҳбуброқдир», деди.\nБас, Расулуллоҳ соллаллоҳу алайҳи васаллам уни ўзларига олдилар».\nАбу Яъло ўз китобларида ўша биринчи суҳбат ҳақида София бинти Ҳуяй розияллоҳу анҳонинг ўзлари айтган сўзларни келтирадилар:\n«Расулуллоҳ соллаллоҳу алайҳи васалламнинг ҳузурларига етиб борганимда мен учун у кишидан кўра ёмонроқ одам йўқ эди. У зот «Қавминг у қилди, бу қилди», дедилар. Ўтирган жойимдан турганимда эса мен учун у кишидан маҳбуброқ бирор одам йўқ бўлиб қолган эди».\nБу мўъжизадан бошқа нарса эмас: кечагина отаси, амакиси, эри ва бошқа қариндошларини қатл этиб, қавмининг мағлубиятига сабаб бўлган томоннинг бошлиғига бугун София бинти Ҳуяй розияллоҳу анҳо шунчалик муҳаббат қилиб, турмушга чиқишга ва қавмига қайтиб бормасликка рози бўлиб турса, буни мўъжиза демай, яна қандай атамоқ мумкин?!\nПайғамбар соллаллоҳу алайҳи васаллам София бинти Ҳуяй розияллоҳу анҳонинг озод қилинишларини маҳр этдилар. Шундай қилиб, чўрини озод қилишнинг маҳр ўрнига ўтиши шариат ҳукми бўлиб қолди.\nСофия бинти Ҳуяй розияллоҳу анҳонинг бунчалик даражага боришларига бошқа бир сабаб ҳам бор эди. Бу сабаб ҳақида Тобарий ва бошқа тарихчилар қуйидаги ривоятни келтирадилар:\n«У Кинона ибн Робийъга келин бўлиб тушганда уйқусида туш кўрибди. Ясриб томондан бир ой келиб, унинг қўйнига кирибди. Бу тушни эшитган Кинона:\n«Бу сенинг Ҳижознинг подшоҳи Муҳаммадни орзу қилишингдан бошқа нарса эмас!» деб бақирди ва унга тарсаки туширди. Ўша тарсакининг изи кейин ҳам қолди».\nБу ҳол ҳам Расулуллоҳ соллаллоҳу алайҳи васалламнинг София бинти Ҳуяй розияллоҳу анҳога уйланишлари оддий ҳолат эмаслигидан дарак беради. Расулуллоҳ соллаллоҳу алайҳи васалламнинг ҳар бир ишлари илоҳий ҳикматга боғлиқ бўлганидек, у зотнинг София бинти Ҳуяй розияллоҳу анҳо билан бўлган алоқалари ҳам шундай ҳикматга оид эди.\nХадича 15:02 / 29 май\nОналаримиз розияалоху анхолар хакида малумотга ега болдим! мен муслима болганим учун Нубувват хонадони хонимлари хакида яхши блишлик мен учун мухим деб биламан. Рахмат.\nАБУБАКР 04:54 / 08.11.2019\nАЛЛОХ ТАЬОЛО ХАММАМИЗГА УЗИ ЕРДАМ БЕРСИН\n08:00 / 06.11.2019 892\n11:05 / 06.11.2019 2492\n873 19:10 / 21.03.2019\n1258 16:05 / 25 март\n2220 16:00 / 27.02.2019\n1195 15:00 / 27 май


Шавкат Мирзиёев Самарқандда енгил метро қуриш бўйича кўрсатма берди - Халқ сўзи\n17:56 29 Июль 2019 Иқтисодиёт\nЯқин вақт ичида Самарқанд вилоятида енгил метро қурилиши бошланади. Бу ҳақда бош вазир ўринбосари Азиз Абдуҳакимов маълум қилди.\nШавкат Мирзиёев 26 июль куни Самарқанд вилоятига ташрифи чоғида Самарқанд туманидаги эшкак эшиш канали бўйида туристик марказ қурилиши лойиҳаси таклифи билан танишди. Мажмуа учун 360 гектар ер ажратилиши, унинг 80 гектарида анжуманлар маркази, меҳмонхоналар ва бошқа объектлар қурилиши мўлжалланган.\nМеҳмонхоналар 5, 4 ва 3 юлдузли бўлиб, барча тоифадаги сайёҳларни қамраб олади. Сайилгоҳлар, сузиш жойлари, сунъий оролчалар, ресторанлар ташкил этилади.Азиз Абдуҳакимовнинг сўзларига кўра, транспорт инфраструктураси билан таъминлаш ва уни ривожлантириш мақсадида Президент енгил метро қурилишини бошлаш тўғрисида кўрсатма берган.


ЎзА - ҚУРБОН ҲАЙИТИ: пандемия шароитида байрамни қандай нишонлаймиз?\n25.07.2020 Чоп этиш версияси\nПрезидентимиз Шавкат Мирзиёевнинг “Қурбон ҳайитини нишонлаш тўғрисида”ги қарорида ушбу байрамни карантин талабларига риоя қилган ҳолда, халқимизнинг миллий ва диний анъаналарига мос равишда ўтказиш борасида вазифалар белгиланди.\nБу йил Қурбон ҳайити намозини жамоат бўлиб ўқишнинг иложи йўқлиги, нафл намозини ўқиш тартиби ва бошқа вожиб амаллар ҳақида ЎзА мухбирига Ўзбекистон мусулмонлари идораси раисининг биринчи ўринбосари Ҳомиджон ИШМАТБЕКОВ сўзлаб берди.\n– Бисмиллаҳир Роҳманир Роҳийм. Мана шундай айём кунларига етказгани учун Аллоҳ таолога чексиз шукроналар айтамиз. Фазилатли кунларда Аллоҳдан халқимизга тинчлик-осойишталик, қут-барака ва катта ташвиш бўлиб турган коронавирус касаллигидан Ўзи ҳимоя қилишини тилаб дуолар қиламиз.\nМаълумки, бугунги синовли кунларда халқимиз бир тану, бир жон бўлиб, дунё халқлари бошига келган ушбу касалликка сабр-матонат, ҳамжиҳатлик билан курашмоқда.\n“Қурбон ҳайитини нишонлаш тўғрисида”ги қарорда белгиланган муҳим вазифалар Қурбон ҳайитининг юртимизда карантин қоидаларига амал қилган ҳолда, кўтаринки руҳда ўтишига асосий омил бўлмоқда.\nУшбу айём кунларида бугунги синовли даврни эътиборга олган ҳолда сабру қаноат, шукроналик, руҳий покланиш, меҳр ва кўмакка муҳтожларга янада эътиборли бўлиш, савобли амаллар қилишдек олижаноб фазилатларни ҳар қачонгидан ҳам яққол намоён этиш зарур.\nСаҳобалардан бири мушкул аҳволга тушиб қолганида Расулуллоҳ соллаллоҳу алайҳи васалламдан сўрадилар: «Эй Аллоҳнинг Расули, нажот нимада? Расули Акрам алайҳиссалом «Тилингни тий, уйингда қол ва хатоларингга йиғла», дедилар (Имом Термизий ривояти).\nУламолар “Мусулмон, моҳир, тақводор табибнинг хабари ила қилинадиган муолажа фарзи айн даражасигача кўтарилади”, деб таъкидлаган. Фиқҳий қоида шуки, “Айни пайтда саломатликка ва келажакда тинч-тотувликка сабаб бўладиган нарсага амал қилиш шариат ва ақл нуқтаи назаридан вожиб ҳисобланади”.\nКасаллик қайси юртда кенг тарқалса, карантин талабларига амал қилиш вожиб. Бундай пайтда чора-тадбирларни белгилаш соҳа мутахассислари ва шифокорларга боғлиқ бўлиб, улар томонидан чиқарилган қонун-қоидаларга барча аҳоли амал қилиши зарур.\nБу йил карантин туфайли юзага келган маълум қийинчиликларни тўғри тушуниб, бу масалага оқилона ёндашган, айни вақтда синовларни сабр-матонат ила енгиб ўтаётган юртдошларимизга чуқур миннатдорлик билдирамиз.\nМаълумки, ҳозирги кунда бутун дунё аҳли каби биз ҳам коронавирус пандемияси билан боғлиқ мушкул вазиятни бошимиздан ўтказмоқдамиз. Карами кенг Аллоҳ таоло Қуръони каримда инсонларни масъулиятли синов кунларида сабр ва қаноатли бўлишга даъват этиб, “Албатта, қийинчилик билан бирга енгиллик ҳам бордир”, деб марҳамат қилади.\n– Домла айтингчи, Ислом динида Қурбон ҳайитини нишонлаш бўйича қандай тавсиялар келган, халқимиз бу кунларда қандай амалларни бажарганлари афзал?\n– Қурбон ҳайити Зулҳижжа ойининг 10-кунига тўғри келиши эътиборидан ушбу ой ва унинг биринчи ўн кунлиги фазилати жуда улуғ экани мўътабар манбаларда баён этилган.\nАллоҳ таоло Қуръони каримнинг “Фажр” сурасида: “Тонгга қасам. (Зулҳижжа ойидаги аввалги) ўн кечага қасам. Жуфт ва тоққа қасам”, деб марҳамат қилган.\n“Жуфтга қасам”даги “жуфт”дан мурод, зулҳижжа ойининг ўнинчи куни, “тоқ”дан мурод эса тўққизинчи кунидир. Имом Нисобурий айтадилар: “Аллоҳ таолонинг ушбу ўн кечага қасам ичиши, бу кунларнинг нечоғлик шарафли ва улуғ кунлар эканига далолат қилади ва унда дунёвий ва уҳровий манфаатлар борлигини кўрсатади.\nРасулуллоҳ соллаллоҳу алайҳи васаллам: “Аллоҳ учун ибодат қилинишга зулҳижжанинг ўн кунидан севимлироқ кунлар йўқ. Унинг ҳар кунлик рўзаси бир йиллик рўзага, ҳар тундаги ибодат Лайлатул қадрдаги ибодатга тенгдир”, деганлар (Имом Термизий ривояти).\nЯна бир ҳадиси шарифда: “Аллоҳ таолонинг наздида ушбу ўн кунда қилинган солиҳ амалдан кўра маҳбуброқ ва улуғроқ кун йўқ. Бу кунларда таҳлил, такбир ва ҳамд санони кўпайтириинглар”, деб марҳамат қилганлар.\nШунингдек, бу айёмларда имкони етганлар қурбонлик қилишлари энг афзал ибодатдир. Аллоҳ таоло Қурбон ҳайити кунида бизларни ҳайит намозини ўқишга, қурби етган кишиларни эса қурбонлик қилишга буюрган. Қуръони каримда бу ҳақда шундай баён қилинган: “Бас, Раббингиз учун намоз ўқинг ва (туя) сўйиб қурбонлик қилинг!” (Кавсар сураси, 2-оят).\nҚурбонлик диний бир ибодат бўлиши билан бирга унинг ахлоқий-ижтимоий аҳамияти ҳам бисёрдир. У ана шу хусусияти билан исломдаги ўзаро ижтимоий ёрдамнинг гўзал бир намунаси бўлиб хизмат қилади. Чунки, Қурбонлик гўшти учга тақсимланиб, бир қисми – яқин қариндошларга, яна бир қисми – камбағал ва муҳтожларга тарқатиш, қолганини – оила аҳлига олиб қолиш мустаҳабдир. Ҳаммасини фақирларга берса ёки оилада кўпчилик бўлса, уйда қолдирса ҳам бўлади.


ЎзА - Ўксик қалбларга қувонч улашиб...\n06.11.2017 12:48 Чоп этиш версияси\nЎксик қалбларга қувонч улашиб...\nПрезидентимиз ташаббуси билан аҳолининг ижтимоий ҳимояга муҳтож қатламини моддий-маънавий қўллаб-қувватлаш, жамиятда ўзаро ҳамжиҳатлик, меҳр-оқибат, бағрикенглик ва хайр-саховат муҳитини янада мустаҳкамлаш борасида амалга оширилаётган ишлардан халқимиз мамнун.\nНавоий шаҳридаги муҳташам “Хурсанд” тўйхонасида ўтказилган 45 нафар боланинг суннат тўйида бу яна бир бор ўз ифодасини топди.\nХалқимизга хос азалий қадриятларни улуғлаш, хайрли ишлар кўламини янада кенгайтириш мақсадида вилоят ҳокимлиги ва бошқа ташкилотлар ҳамкорлигида ўтказилган суннат тўйида маҳалла фаоллари, меҳнат фахрийлари, кенг жамоатчилик вакиллари иштирок этди.\nТўй болалар карнай-сурнай садолари остида миллий анъаналаримизга хос кутиб олинди. Болажонларга вилоят ҳокимлиги, ҳомий ташкилотларнинг совғалари, турли мавзулардаги китоблар тўплами ҳамда Халқ банки бўлимлари томонидан ҳисобига 1 миллион сўмдан маблағ қўйилган омонат дафтарчаси топширилди. Вилоятдаги 100 нафар имконияти чекланган аҳолига ногиронлик аравачаси тарқатилди.\n– Одамийлик, меҳр-мурувватнинг чексиз намунаси фақат бизнинг халқимизга хос, деб ўйлайман, – дейди Зарафшон шаҳридаги “Шодлик” меҳрибонлик уйи директори Зуҳра Дўстова. – Боланинг бегонаси бўлмайди, деганларидек, ҳар бир ёшни тарбиялаш, унинг эртаси учун қайғуриш халқимизнинг онгу шуурига сингиб кетган муқаддас қадриятдир. Бизнинг меҳрибонлик уйида камол топаётган 5 нафар мурғак қалбнинг ҳам суннат тўйи зўр тантана билан нишонланди. Эътибор ва ғамхўрлик оғушида, кўнгли ўксимай вояга етаётган фарзандларимиз келажакда, албатта, Ватанимиз учун содиқ хизмат қиладиган инсонлар бўлиб улғаяди.


18 январ 2021, Тошкент вақти: 15:28\nТошкент Темир йул институтидаги қабул ҳаддан ташқари қийин бўлмоқда. Узоқ вилоятдан келаëтган абитуриентлар тиббий кўрикдан ўтолмасдан навбатма-навбат эрталабдан кечгача кутишмоқда. Масалан¸ менинг жияним Андижондан келиб 3 кундан бери навбат кутмоқда. Мана бугун учинчи кун, эрталаб 5 да қабулга навбатга борсак, 380-бўлиб ëзилдик. Кеча 500 ларга ëзилгандик. Кечгача кутдик, рўзанинг кунида роса қийналдик. Бугун яна шу аҳвол. Навбатни дафтарга кеч соат 24:00 дан бошлаб ëзишмоқда экан. Энди биз хам бугун кеч соат 12 еки 1 ларга борамиз. Кунига атиги 150 та абитуриент қабул қилинмоқда. Наҳотки, ҳужжат топшириш имтиҳондан қийин бўлса? Бизку кариндошимизникида турибмиз. Бошкаларчи, Бухоро, Кашқадарëдан келганлар кўчада ëтадими? ИЛТИМОС, ШУНГА ЭТИБОР ҚАРАТИНГЛАР!”\n“Абитуриент-2014” бошланганидан бери Озодликка бундай мурожаатлар тез-тез бўлмоқда. Пойтахт Тошкент ва вилоят марказларидаги олий ўқув юртларига ҳужжат топширишга уринган абитуриентлар йўллаган хабарлардан¸ Ўзбекистон бўйлаб кузатилаëтган муаммоларнинг деярли бир хил экани кўрилади.\nЖазирамада тик оëқда кун бўйи¸баъзан бир неча кунлар навбат кутишлар¸ ҳужжат қабул қилувчилар сонининг ниҳоятда озлиги ва улар ишининг ўта сустлиги¸ арзимаган баҳона билан бир неча кун навбат кутган абитуриентларни қайтариб юборишлар¸ таниш-билишчилик ва порахўрлик – мурожаатларда энг кўп тилга олинаëтган муаммолар сирасидан.\nКуни-кеча саҳардан то шомга қадар тик оëқда навбат кутиб¸ ниҳоят Жаҳон тиллари университетига ҳужжат топширган Аҳмад ( исми ўзгартирилган) гапиради:\n- Эрталабдан бордик. Навбатни кўрсангиз¸ қўрқиб кетасиз. Камида 600-700 бола турибди. Вилоятдан келганларнинг ëнида ота-оналари ҳам бор. Ўтиргани бирорта скамейка йўқ. Соя жойга ўтмоқчи бўлсангиз¸ қўриқчилар келиб ҳайдаб юборади. Бир кунда кўпи билан 100-120 бола ичкарига кирди. Қолганларни эртага келасиз¸ деб қайтариб юборишди. Ҳар кун шу аҳвол¸ дейди Озодлик билан суҳбатда абитуриентлардан бири.\nУнга кўра¸ ҳужжат топшириш учун ичкарига киргандан сўнг ҳам¸ абитуриентлар сарсон қилинмоқда:\n- Битта йўналишга фақат битта одам ҳужжат қабул қилаяпти. Обедга деб икки соат кетади. Келиб¸ бу қоғозда бу печать йўқ¸ унисида буниси йўқ¸ деб роса қайтаради. Бечора вилоятдан келганлар эзилиб кетди. Таниш-билишчилик¸ ўқитувчилар ўз одамларини навбатсиз олиб киради¸ танишсиз офтобда сарғайиб ўтираверади¸ деб ҳикоя қилади ўз кўрганларини бу абитуриент.\nУнга кўра¸ бу йилги ҳужжат топширишда кузатилаëтган янгилик¸ олиб келинган суратларни қабул қилмай¸ ҳаммани ëппасига 5000 сўм эвазига қабулхонада суратга олишдир. Кузатувчиларга кўра¸ бундай сураткашликнинг оммавий тарзда жорий этилиши¸ Олий таълим вазирлигига алоқадор шахсларнинг бу бизнесни монополия қилишга уринаëтгани бўлиши мумкин.\nОзодлик¸ “Абитуриент-2014” жараëнида кузатилаëтган бу каби муаммолар сабабини ўрганиш мақсадида Тошкентдаги қатор олийгоҳлар Қабул комиссиясига мурожаат қилди. Расмийлардан бири¸ қабул жараëнининг муаммоларсиз¸ узун навбат ва порахўрликсиз¸ текис ўтаëтганини иддао қилди:\n- Бизда ҳеч қандай муаммо йўқ. Ҳамма шароит яхши. Ишонмасангиз¸ ўзингиз келиб кўринг. Сиз айтган гаплар йўқ бизда¸ деди Тошкент олийгоҳларидан бири Қабул комиссияси расмийси.\nОзодлик олийгоҳларга ҳужжат топшириш ва қабул имтиҳонларига ҳозирлик ва уларнинг ўтишини мунтазам ëритиш мақсадида “OzodTalaba” деб номланган махсус лойиҳа бошлади. “Абитуриент-2014” ва қабул имтиҳонларига оид барча маълумотларни¸ Озодликнинг ижтимоий тармоқлардаги саҳифалари¸ Skype манзиллари¸ шунингдек WhatsApp рақамига қўнғироқ қилиш¸ мактуб ëзиш¸ ëхуд суратлар йўллаш орқали сиз ҳам “OzodTalaba”га айланинг!


Аёллар учун улуғликнинг энг қисқа йўли\n4806 Ўқиш режими + -\nУлуғликка эришишнинг энг қисқа йўли – бу, албатта, иффатдир. Иффат – бу, энг юқори одоб ва олий даражадаги хулқ бўлиб, бу билан халқлар шон-шуҳратга эришади ва юксалади. Қайси бир халқ иффатини йўқотса, у халқ тезда қалқиб кетади, беқарорлашади ва инқирозга юз тутади. Бу гўзал хулқ, софдил ва ақлли киши билан табиати бузилган ва ақлдан озган кишининг орасини ажратиб беради. Иффат аёлларгагина хос бўлган хулқ эмас. Балки эркаклар ҳам иффатли бўлишга буюрилганлар. Лекин бу хулққа эркаклардан кўра аёллар кўпроқ тарғиб қилинади.\nИмом Табароний Абдуллоҳ ибн Саломдан ривоят қилган ҳадисда Пайғамбар соллаллоҳу алайҳи васаллам: «Аёлларнинг энг яхшиси – назар солганингда сени хурсанд қиладиган, буюрганингда сенга итоат қиладиган ва сен йўғингда ўз нафсини ва сенинг молингни муҳофаза қиладиган аёлдир», деганлар. Бу ҳадисда «сен йўғингда ўз нафсини ва сенинг молингни муҳофаза қиладиган аёл» деган сўз билан эркакларга аёл танлашда иффатли аёлни танлаш тарғиб қилинмоқда. Чунки аёллар иффати билан таққосланади. Уларнинг ўзга аёллардан ортиқлиги ҳам иффатидадир.\nҚуръони каримда айтилади: «Солиҳа аёллар – (эрларига) итоаткор, (эрлари) йўқлигида Аллоҳнинг ҳифзи-ҳимояси бўйича (уларнинг ҳақларини) сақловчилардир» (Нисо, 34) Муфассирлар бундан мурод аёл киши эри йўқ вақтда ҳам ўз нафсини ва эрининг мол-мулкини сақлаши лозимлигидир ва бунда иффатга ишора бордир, дейишган. Бу эса юксак ахлоқ соҳибаси бўлган пок, софдил ва иффатли аёлнинг мақоми иффатини йўқотган, ёмон хулқли аёллардан қанчалар юқори эканига далолатдир.\nЭътибор беринг, қизларни эрмак қилиб, улар билан ўйнашиб, гаплашиб юрадиган йигитлар уйланиш вақти келганда қалби хотиржам бўлиши учун диёнатли, иффатли, шарм-ҳаёли аёлни қидириб қолишади. Ўзлари гаплашиб юрган ёки ўзгалар билан гаплашиб юрган қизларга уйлангиси келмайди. Нима учун? Чунки ундай қизларга нисбатан уларнинг қалби хотиржам бўлмайди. Уларга шубҳа билан қарайди. Ғурури йўл бермайди. Шунинг учун аёлларни юксак чўққига олиб чиқадиган энг қисқа йўл – бу, иффатдир.\nҚуръони каримда ҳам жаннатнинг аёллари ва ҳурлари иффат билан васф қилинган: «Олдиларида кўзларини (бегоналардан) тийгувчи шаҳло кўзлилар бордир.» (Соффат, 48) «Уларда (яъни ўша жаннатларда) кўзлари тийилган, аввал инс ҳам, жин ҳам тегмаган (ҳур)лар бор». (Ар-Роҳман, 56) «Чодирларни лозим тутган ҳурлар бор». (Ар-Роҳман, 72)\nДемак, жаннатдаги гўзал ҳурларни ўз хожаларидан бошқалар кўришмайди. Мазкур ҳурлар ҳам эрларидан ўзгаларга кўз тикмайдилар. Улар ўз зийнатларини бегоналарга кўз-кўз қилиб намойиш қилишмайди, аксинча, ўзларининг ҳурматини сақлашади. Улар тилло, кумуш, луълу-маржон, ёқут ва зумрадлар билан безалган чодирларда бўлишади. Демак, иффатли, диёнатли ва шарм-ҳаёли бўлиш аёлларнинг юксак ахлоқли ва покиза эканидан далолат беради. Азизлар, инсон иффатли, диёнатли, шарм-ҳаёли бўлса, улуғлик чўққисини энг қисқа йўл билан забт этади.\n21:57 / 27.11.2016 2647\nЗакотнинг тўғри бўлиши шартлари\nНият бўлиши шарт. Закот тўғри бўлиб, закот ўрнига ўтиши учун энг муҳим шарт закот беришни ният қилишдир. Чунки Исломда ҳеч бир ибодат ниятсиз бўлмайди. давоми...\n03:57 / 04.06.2017 1282\nТухумли «РОЛЛ» (рулетчалар)\ngallery columns2 linkfile sizemedium ids15424,15426,15427,15428 orderbyrand Керакли маҳсулотлар 4та тухум Турли хил кўкатлар Пишлоқ Оқ ва қора нон Сариёғ Қизил икра Тайёрланши 4 та тухумга давоми...\n00:59 / 04.03.2017 3639\n«Эҳтилом» дегани «уйқуда жинсий яқинликни кўриш», «уйқуда булғаниш» демакдир. Биров тушида ғусл вожиб бўладиган бирор нарсани кўрганини эслай олмайди. Лекин давоми...\n02:06 / 04.05.2017 1430


Эрон томонидан Британия байроғи остида ҳаракатланаётган Stena Impero танкери қўлга олинди - Darakchi\nЭрон томонидан Британия байроғи остида ҳаракатланаётган Stena Impero танкери қўлга олинди\nДУНЁ 23.07.2019, 16:24\nБуюк Британия ва Эрон муносабатлари нефт танкерларининг қўлга олиниши ортидан тобора кескинлашмоқда. Бирлашган Қироллик ҳукумати Теҳронга нисбатан жавоб чораларини қўлламоқчи. Бу ҳақда Ntdtv.ru нашри хабар берди.\nЎтган жума куни Ормуз бўғозида Эрон томонидан Британия байроғи остида ҳаракатланаётган Stena Impero танкерининг қўлга олиниши расмий Лондон ва Теҳрон муносабатларининг совуқлашувига сабаб бўлмоқда. Айни дамда Британия танкери Бандер- Аббас портида ушлаб турилибди. Бу икки ҳафта аввал Эрон Grace 1 номли танкерининг Гибралтарда қўлга олинишига нисбатан жавоб сифатида кўрилмоқда. Британия мудофаа вазири Пенни Мордонт Эроннинг ушбу ҳаракатларини зўравонлик, деб атади. Ташқи ишлар вазири Джереми Хант эса Теҳрон ҳаракатлари қонунларни бузиш ва беқарорликни келтириб чиқаришга уриниш маълум қилди.\nБритания ҳукумати Эрон ҳаракатларига нисабатан жавоб чораларини яқин вақт ичида эълон қилишини билдирди. Ҳозирда мамлакат барча кемаларига Ормуз бўғозига кирмасликни тавсия этган. Эрон ташқи ишлар вазири Жавдад Зариф Гибралтар бўғозидаги қароқчиликдан фарқли равишда Форс кўрфазида Британия танкерини қўлга олинишини қонуний ҳаракат, дея эътироф этди. Бизнинг мамлакатимиз ҳар қандай душманлик ҳаракатларига қарши муносиб жавоб қайтаради, деб таъкидлади вазир.\nКоронавирус пандемияси мамлакатларнинг биологик мудофаасини ҳам синовдан ўтказмоқда\nИкки британиялик аёл ер юзини велосипедда айланиб чиқишди


Обама Прагага боради\n14 май 2021, Тошкент вақти: 11:56\nЧехия пойтахти Прага АҚШ президенти Барак Обамани кутиб олишга ҳозирлик кўраяпти.\nОбама ташрифи арафасида Прага маркази ва ҳукумат бинолари атрофида полиция томонидан хавфсизлик чоралари кучайтирилди. Бундан ташқари, шаҳар кўчаларида хавфсизликни таъминлаш учун қўшимча куч сафарбар қилинди.\nАйни дамларда НАТО саммитида иштирок этаётган АҚШ президенти куннинг иккинчи ярмида Прага сафарини бошлайди.\nЯкшанба куни эса Барак Обама Прагада ЕИ расмийлари билан учрашишни режалаштирган. Прагадан сўнг Барак Обама Туркияга йўл олади.


“Биладиганлар билан билмайдиганлар тенг бўлурми”\n- Май 18, 2018\nИнсоннинг дунё ва охиратининг обод бўлиши илм олмоғи ва унга амал қилиши билан боғлиқдир. Қуръони каримнинг кўплаб оятлари ва Пайғамбаримиз соллаллоҳу алайҳи васалламнинг қатор ҳадисларида ушбу маънолар баён этилган. Одам алайҳиссаломнинг фаришталар таъзимига сазовор бўлиши ҳам айнан у зотда илм бўлганидандир. Шунинг учун ҳам Аллоҳ таоло Ўзининг каломида илмсиз кишилар ҳеч қачон илмли кишилар билан тенг бўла олмаслигини алоҳида таъкидлаб, бундай дейди: “Айтинг: «Биладиганлар билан билмайдиганлар тенг бўлурми?!» Дарҳақиқат, фақат ақл эгаларигина эслатма олурлар” (Зумар,9), деб марҳамат қилган.\nПайғамбаримиз соллаллоҳу алайҳи васаллам ҳам илмли кишининг илмсиз кишидан даражаси юқори эканини бир неча ҳадисларида баён қилганлар. Жумладан: Абу Амома ал-Боҳилий розияллоҳу анҳудан ривоят қилинадики, “Расулуллоҳ соллаллоҳу алайҳи васалламга икки киши ҳақида гапиришди, уларнинг бири обид, иккинчиси эса олим эди. Шунда Расулуллоҳ соллаллоҳу алайҳи васаллам: “Олимнинг обиддан ортиқлиги худди менинг сизлардан энг қуйи даражадаги кишидан ортиқлигимга ўхшайди”, дедилар” (Термизий ривояти).\nИлм – руҳ озиғи. Инсоният илм билангина Аллоҳни танийди, ҳақиқий саодатни қўлга киритади, унинг шарофати билан юксалади. Илм эса устознинг саъй-ҳаракати, тинимсиз меҳнати, ғайрати ва матонати билан эгалланади. Илм ўргатувчи устозлар бежизга “пайғамбарларнинг меросхўрлари” деб эъзозланмаганлар. Аллоҳ таоло илм аҳллари ҳақида: “Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур…” деб марҳамат қилади. (Мужодала, 11-оят). Пайғамбаримиз соллаллоҳу алайҳи васаллам: “Мен муаллим (илму ҳикмат ўргатувчи) қилиб юборилдим”, деб марҳамат қилганлар. Халқимиз илм ўрганувчи ва илм ўргатувчиларни ҳамиша эъзозлаган. Устоз-шогирдлик анъаналари қадимдан ривожланган. Бунда асрлар давомида шаклланган тартиб-қоидаларга амал қилиб келинади. Инсон маънавий камолот чўққисига устозсиз ета олмайди. Бу ҳақда Алишер Навоий ҳазратлари:\nАгар шогирд шайхулислом, ёхуд қозидур,\nАгар устоз рози –Тангри розидур, – дейди.\nҚадимдан ота-боболаримиз фарзандини: “Эти сизники, суяги бизники”, дея устозга топширган. Устоз ҳам шогирдига илму-ҳунар ўргатишга астойдил бел боғлаб, бор билимини беришга интилган, болага одоб-ахлоқни ўргатган. Оилавий муҳитда етарли талабчанлик кўрмаган болани қатъий тартиб-қоидага кўниктирган. Ана шу тартибда халқимиз азалдан илм-ҳунар ўрганган ва ўргатган. Юртимиздан донғи дунёни тутган улуғ олимлар ва мутафаккирлар кўп чиққанининг сабаби ҳам шундан. Аждодларимиздан нафақат зиёлилар, балки оддий ҳунарманд, косиб ёки деҳқонлар хонадонларида ҳам узун қиш кечалари оилавий китобхонликлар бўлган, саводхон кишилар оила аъзоларига турли диний ва илмий китобларни ўқиб берган. Ота-боболаримиз ҳамиша илмга интилган, китобни ардоқлаган, ўқиганларини бошқаларга ҳам ўргатган. Ўтмишда яшаб ўтган аждодларимиз ҳаётида биз учун устозлик борасида етарлича ибрат бор. Абдураҳмон Жомий ва Алишер Навоий, Қозизода Румий ва Мирзо Улуғбеклар ўртасидаги устоз-шогирд муносабатлари шулар жумласидандир. Биз муҳтарам устозларимиз олдида ҳамиша ўзимизни қарздор деб биламиз.\nМустақиллик даврида кўплаб миллий қадриятларимиз халқимизга, ҳаётимизга қайтди. Шулар қаторида бугун биз сўз юритган бобомерос қадрият, устоз-шогирдлик анъаналарини янги шароитда, янги мазмунда ҳаётга татбиқ этиш имкониятлари очилди. Бугун мактаб, коллеж ва олий ўқув юртларида ўқиётган фарзандларимиз ўз муаллимларига “устоз” деб мурожаат қилиши урфга кирган. Бу – яхшилик аломати. Зеро, тилда қайта-қайта такрорланган калом вақти келиб, қалбга муҳрланади. Устозлар илмидан унумли фойдаланган ёшларимиз бугун илм-фан ва бошқа соҳаларда юртимиз байроғини юксак кўтаришмоқда. Умид қиламиз, келажакда фарзандларимиз орасидан Имом Бухорий, Имом Термизий, Бурҳониддин Марғиноний каби етук олимлар етишиб чиқади, иншоаллоҳ!\nБунинг учун ҳар биримиз масъулмиз. Ана шу масъулиятимизни ҳис этган ҳолда фарзандларимизнинг илмли, ҳунарли бўлишлари ва бунинг учун энг аввало устозларни ҳурмат қилишлари лозимлигини уқтириб боришимиз лозим.\nХоразм вилояти Боғот тумани бош имом-хатиби\n1763 марта ўқилди\nДругие материалы в этой категории: « Рамазонни бой бермайлик, рамазонни (Шеър)\tФидяни кимлар беради? »\nРамазон ойидан бошқа кунларда рўза тутиш ва уларнинг ҳукмлари